text:
TABA YA LETLAKALA LA KA NTLE
Go Godiša Bana ba Botho Lefaseng le Nago le Moya wa Nna Pele
LETŠATŠING le lengwe le le lengwe batho ba ba le dibaka tše dintši tša go direla ba bangwe ditiro tše botho. Lega go le bjalo, go ka bonagala eka ba bantši ba nagana ka bona feela. O bona bohlatse bja seo mo e nyakilego go ba gohle—batho ba hlalefetšago ba bangwe ka tsela e lešago dihlong, ba otlela makgwakgwa, polelo ya bona ke e tala e bile ba tuka bogale.
Kgopolo ya nna pele e gona ka malapeng a mantši. Ka mohlala, balekane ba bangwe ba hlala feela ka gobane molekane yo mongwe a ipotša gore “o swanelwa ke molekane yo mongwe yo kaone.” Gaešita le batswadi ba bangwe ka go se lemoge ba ka bjala dipeu tša moya wa nna pele. Bjang? Ka go nea bana ba bona dilo ka moka tšeo ba di nyakago, mola ba dikadika go ba nea tayo le ge e le efe yeo e nyakegago.
Ka mo go fapanego, batswadi ba bangwe ba bantši ba tlwaetša bana ba bona go etiša ba bangwe pele, gomme seo se ba hola kudu. Bana ba botho gantši ba ka kgona go ba le bagwera le ditswalano tše swarelelago. E bile e ka ba ba kgotsofetšego. Ka baka la’ng? Ka gobane, go etša ge Beibele e bolela, “go na le lethabo le legolo go neeng go feta go amogeleng.”—Ditiro 20:35.
Ge e ba o le motswadi, o ka thuša bjang bana ba gago go holwa ke go ba botho le go phema go šilafatšwa ke moya wa boithati wo o ba dikologilego? Ela hloko melaba e meraro yeo e ka kgothaletšago moya wa nna pele baneng ba gago, gomme o bone kamoo o ka efogago melaba yeo ka gona.
1 Go ba reta ka mo go feteletšego
Bothata. Banyakišiši ba lemogile tshekamelo e hlobaetšago: Bafsa ba bantši bao ba tsenago bogolong ba tsena mošomong ba itšea ba swanelwa ke dilo tše itšego—moya woo go wona ba letetšego go atlega, gaešita le ge ba dirile go gonyenyane goba ba sa dira selo go ka swanelwa ke go di hwetša. Ba bangwe ba nagana gore ba tla fo hlatlošwa kapejana, mola ba bile ba sa kgone mošomo woo gabotse. Ba bangwe ba ipona e le batho ba kgethegilego e bile ba swanelwa ke go swarwa ka tsela yeo—gomme ba a nyama ge ba lemoga gore lefase ga le lebelele dilo ka tsela yeo bona ba di lebelelago ka yona.
Se se bakago seo. Ka dinako tše dingwe go ikwa o swanelwa ke dilo tše itšego go ka ba go bakilwe ke kamoo motho a godišitšwego ka gona. Ka mohlala, batswadi ba bangwe ba tutueditšwe ka mo go feletšego ke tshekamelo ya go itšeela godimo yeo e thomilego go ata nywagasomeng ya morago bjale. Metheo ya tshekamelo yeo e ile ya bonala e kwagala: Ge e ba bana ba swanetšwe ke go retwa ganyenyane, gona go kaone gore ba retwe kudu. Ka lehlakoreng le lengwe, go be go naganwa gore go se amogele ngwana ka tsela le ge e le efe go tla fo mo nyamiša. Lefaseng leo le lego lesolong la go kgothaletša go itšeela godimo, seo se be se tšewa e le mohlala wa go ba motswadi yo a se nago boikarabelo. Bana le ka mohla ga se ba swanela go dirwa gore ba ikwe ba sa thaba—goba ke kamoo batswadi ba ilego ba botšwa ka gona.
Ka gona, botate le bomma ba bantši ba ile ba thoma go reta bana ba bona ka mo go feteletšego, gaešita le ge go be go se na selo se itšego seo se ka retwago seo bana ba se dirilego. Selo le ge e le sefe seo se dirilwego, go sa šetšwe gore ke se senyenyane gakaakang, se be se retwa kudu; phošo e nngwe le e nngwe, go sa šetšwe gore ke e kgolo gakaakang, e be e tshedišwa mahlo. Batswadi bao ba be ba dumela gore sephiri sa go kgothaletša moya wa go itšeela godimo e be e le go hlokomologa dilo tše mpe le go reta dilo tše dingwe ka moka. Go dira gore bana ba ikwe ba thabile go ile gwa tšewa go le bohlokwa kudu go feta go ba ruta go dira dilo tšeo ba bego ba ka di thabela.
Seo Beibele e se bolelago. Beibele e dumela gore theto e lokile ge e ba e le e swanetšego. (Mateo 25:19-21) Eupša go reta bana bakeng sa go fo ba thabiša go ka ba dira gore ba itebelele ka tsela e fošagetšego. Beibele e bolela ka mo go swanetšego gore: “Ge e ba motho a nagana gore ke selo mola e se selo, gona o a iphora.” (Bagalatia 6:3) Beibele e na le lebaka le lebotse la go botša batswadi gore: “O se ke wa palelwa ke go phošolla bana ba gago. O ka se ba bolaye ka go tiiša letsogo.” *—Diema 23:13, Contemporary English Version.
Seo o ka se dirago. Ikemišetše go phošolla bana ge go nyakega le go ba nea theto ge e tloga e ba swanela. O se ke wa nea theto bakeng sa go fo thabiša bana ba gago. Mohlomongwe e ka se šome. Puku ya Generation Me, e re: “Boikholofelo bja kgonthe bo tlišwa ke go dula o kaonefatša ditalente tša gago le go ithuta dilo, e sego ke go botšwa gore o bohlokwa ka gobane o phela.”
“Le se ke la ikgopola kudu go feta ka mo go le swanetšego. Go e na le moo, ipoetšeng.”—Baroma 12:3, Good News Translation
2 Go ba šireletša ka mo go feteletšego
Bothata. Bafsa ba bantši ba ba tsenago bogolong bao ba tsenago mošomong ba bonala ba sa itokišetša go lebeletšana le mathata. Ba bangwe ba kwešwa bohloko kudu ke go swawa diphošo ganyenyane. Ba bangwe go ba thata go ba thabiša gomme ba amogela feela mošomo wo o phethagatšago ditebelelo tša bona tše dikgolo. Ka mohlala, ka pukung ya Escaping the Endless Adolescence, Ngaka Joseph Allen o anega ka lesogana leo nakong ya ge le be le hlahlobelwa mošomo le ilego la mmotša gore: “Ke nagana gore ka dinako tše dingwe dikarolo tše itšego tša mošomo di ka bonagala di leša bodutu, gomme ga ke nyake go lewa ke bodutu.” Ngaka Allen o ngwala ka gore: “Le be le bonagala le sa kwešiše gore mešomo ka moka e na le dikarolo tšeo di lešago bodutu. Go tlile bjang gore le be le nywaga e masomepedi-tharo le sa tsebe taba yeo?”
Se se bakago seo. Nywagasomeng ya morago bjale, batswadi ba bantši ba ile ba ikwa ba gapeletšega go šireletša bana ba bona mehuteng ka moka ya mathata. Ge morwedi wa gago a paletšwe molekong wa sekolo, na o tsena ditaba gare gomme wa gapeletša morutiši go mo okeletša dintlha? Ge morwa wa gago a hweditše thekethe ya go tshela molao wa tsela, na o mo lefela yona? Ge ngwana wa gago a hlanogelane le motho yo a bego a ratana le yena, na o phara motho yoo ka molato ka moka?
Gaešita le ge e le ga tlhago go nyaka go šireletša bana ba gago, go ba šireletša ka mo go feteletšego go ka fetiša molaetša o fošagetšego—wa gore ga go nyakege gore ba ikarabelele ditiro tša bona. Puku ya Positive Discipline for Teenagers e re: “Go e na le go ithuta gore ba ka kgona go feta bohlokong le manyaming gaešita le go ithuta go seo, bana [bao] ba gola ba na le boithati bjo bo feteletšego, ba ipoditše gore batho ba bangwe le batswadi ba bona ba ba kolota selo e itšego.”
Seo Beibele e se bolelago. Mathata ke karolo ya bophelo. Ge e le gabotse, Beibele e re: “Dilo tše mpe di diragalela batho ka moka!” (Mmoledi 9:11, Easy-to-Read Version) Seo se akaretša batho ba lokilego. Ka mohlala, moapostola wa Mokriste Paulo o ile a kgotlelela mehuta ka moka ya mathata nakong ya bodiredi bja gagwe. Lega go le bjalo, go kgotlelela mathata go ile gwa mo hola! O ngwadile gore: “Ke ithutile gore go sa šetšwe gore maemo a ka a bjang, nna ke kgotsofalele seo ke nago le sona. . . . Ke ithutile sephiri sa go khora le go swarwa ke tlala, go atelwa ke dilo le go di hloka.”—Bafilipi 4:11, 12.
Seo o ka se dirago. O dutše o naganela gore bana ba gago ba gotše go fihla bokgoleng bofe, katanela go latela molao wa motheo wa Beibele o rego: “Yo mongwe le yo mongwe wa rena o swanetše go rwala morwalo wa gagwe.” (Bagalatia 6:5, CEV) Ge e ba morwa wa gago a hwetša thekethe ya go tshela molao wa tsela, e ka ba mo gobotse kudu go mo dira gore a e lefelele ka tšhelete yeo a e hwetšago goba mogolo wa gagwe. Ge e ba morwedi wa gago a paletšwe molekong wa sekolo, mohlomongwe seo se ka mo phafoša gore nakong e tlago a itokišetše gakaone. Ge e ba morwa wa gago a hlanogelana le motho yo a ratanago le yena, mo homotše—eupša mo thuše ka nako e swanetšego gore a naganišiše ka dipotšišo tše swanago le e rego, ‘Ge ke lebelela morago, na phihlelo ye e utolotše ditsela le ge e le dife tšeo go nyakegago gore ke gole go tšona?’ Bana bao ba rarollago mathata a bona ba ba le bokgoni bja go dira bjalo le boikholofelo—e lego dika tše bohlokwa tšeo ba ka di hlokago ge e ba motho yo mongwe a be a duletše go ba hlakodiša maemong ao.
“Anke yo mongwe le yo mongwe a hlahlobe ditiro tša gagwe gomme o tla ba le lebaka la go hlalala.”—Bagalatia 6:4
3 Go ba direla dilo ka mo go feteletšego
Bothata. Nyakišišong yeo e dirilwego bafseng bao ba tsenago bogolong, ba tekanyo ya 81 lekgolong ba boletše gore pakane e bohlokwa kudu ya dithaka tša bona ke ‘go huma’—ba tšea seo se le bohlokwa kudu go feta go thuša ba bangwe. Eupša go katanela go huma ga go nee kgotsofalo. Ge e le gabotse, nyakišišo e bontšha gore batho bao ba tsepamišago kgopolo dilong tše di bonagalago ga se ba thaba e bile ba gateletšegile kudu. Gape ba na le mathata a magolo a mmele le a monagano.
Se se bakago seo. Mabakeng a mangwe, bana ba golela malapeng ao a ratago dilo tše di bonagalago. Puku ya The Narcissism Epidemic e re: “Batswadi ba nyaka go thabiša bana ba bona, gomme bana ba nyaka dilo. Ka baka leo batswadi ba ba rekela dilo. Ka gona bana ba a thaba, eupša ka lebakanyana feela. Ke moka ba nyaka dilo tše di oketšegilego.”
Ke therešo gore intaseteri ya tša papatšo e be e dutše e fišegela go ikhola ka batho bao ba dulago ba nyaka go reka dilo. E kgothaletša dikgopolo tše bjalo ka e rego, ‘O swanelwa ke go hwetša se sekaonekaone’ le e rego ‘Ka gobane se a go swanela.’ Bafsa ba bantši bao ba tsenago bogolong ba ile ba thabela molaetša woo kudu gomme ga bjale ba dikolotong, ba palelwa ke go lefelela dilo tšeo go thwego di a ba swanela.
Seo Beibele e se bolelago. Beibele e bontšha gore tšhelete e a nyakega. (Mmoledi 7:12) Ka nako e swanago, e lemoša gore “lerato la tšhelete ke modu wa mehuta ka moka ya dilo tše di gobatšago.” E oketša ka gore: “Ka go phegelela lerato le, ba bangwe ba ile ba arošwa tumelong gomme ba itlhabile gohle ka mahloko a mantši.” (1 Timotheo 6:10) Beibele e re kgothaletša gore re se ke ra phegelela mahumo a dilo tše di bonagalago, eupša re kgotsofalele dilo tša motheo tše di nyakegago bophelong.—1 Timotheo 6:7, 8.
“Bao ba ikemišeditšego go huma ba wela molekong le molabeng le dikganyogong tše dintši tša go hloka tlhaologanyo le tše gobatšago.”—1 Timotheo 6:9
Seo o ka se dirago. Bjalo ka motswadi, hlahloba pono ya gago ka tšhelete le dilo tšeo e kgonago go di reka. Boloka dilo tšeo di tlago pele bophelong bja gago di le maemong a tšona, gomme o thuše bana ba gago go dira se se swanago. The Narcissism Epidemic, yeo e tsopotšwego pejana, e šišinya gore: “Batswadi le bana ba ka thoma go boledišana ka dilo tše bjalo ka, ‘Ke neng mo go lokilego go reka dilo ge ditheko di theotšwe? Ke neng mo go sa lokago?’ ‘Tswalo ke’ng?’ ‘Ke neng mo o ilego wa reka selo ka gobane motho yo mongwe a be a nagana gore o swanetše go se reka?’”
Ela hloko gore o se ke wa reka “dilo” e le mokgwa wa go itebatša mathata a lapa ao a nyakago go rarollwa. Puku ya The Price of Privilege e re: “Go bipa mathata ka dilo tše di bonagalago ke tharollo yeo e sa šomego le ka mohla. Mathata a swanetše go rarollwa ka tlhaologanyo, temogo le kwelobohloko, e sego ka dieta le dikhwama.”
^ ser. 11 Beibele ga e thekge go swarwa gampe ga bana mmeleng le maikwelong. (Baefeso 4:29, 31; 6:4) Morero wa go phošolla ke go ruta, e sego gore e be mokgwa wa batswadi wa go ntšha bogale.
Ithute ka mo go oketšegilego
Na go Bohlokwa Gore ke be le Mekgwa?
Na go ba le mekgwa ke selo seo se šiilwego ke nako goba go sa le bohlokwa go ba le yona lehono?


c: text/html

text:
Kgaolo 95: Tsela ya Jesu ya go Ruta
KA LETŠATŠI le lengwe, Jesu o ile a botša monna yo mongwe gore o swanetše go rata moagišani wa gagwe. Monna yoo o ile a botšiša Jesu a re: ‘Moagišani wa ka ke mang?’ Eupša Jesu o be a tseba seo monna yo a bego a se nagana. Monna yo o be a nagana gore baagišani ba gagwe ke feela batho ba morafo wa gabo le bao ba lego bodumeding bjo tee le yena. Bjale anke re bone seo Jesu a ilego a mmotša sona.
Ka dinako tše dingwe, Jesu o be a ruta ka go anega dikanegelo. Ga bjale se ke seo a ilego a se dira. O ile a anega ka Mojuda le Mosamaria. Re šetše re ithutile gore Bajuda ba bantši ba be ba sa rate Basamaria. Kanegelo ya Jesu še:
Go be go na le Mojuda yo mongwe yoo ka letšatši le lengwe a ilego a fologa ka tsela ya thabeng a eya Jeriko. Eupša a gahlana le mahodu. A mo amoga tšhelete ya gagwe gomme a mo itia a mo tlogela a le kgauswi le go hwa.
Ka moragonyana moperisita yo mongwe wa Mojuda a tla ka yona tsela yeo. A bona monna yo yoo a iteilwego. O nagana gore o ile a dira’ng? O ile a fo arogela ka thoko e nngwe ya tsela ke moka a iphetela. Ka morago gwa tla motho yo mongwe yo e bego e le modumedi. E be e le Molefi. Na o ile a ema? Aowa, le yena ga se a ka a ema gore a thuše monna yo yoo a iteilwego. O ka bona moperisita le Molefi mo seswantšhong ba theoga ka tsela.
Eupša bona gore ke mang yo a nago le monna yo yoo a iteilwego. Ke Mosamaria. O thuša Mojuda. O mo tšhela ka dihlare dinthong tša gagwe. Ka morago o ile a mo iša lefelong leo a bego a ka robala go lona gomme a fola.
Ge Jesu a feditše kanegelo ya gagwe, o ile a re go monna yo a bego a mmotšišitše potšišo: ‘Ke mang wa ba bararo ba yo o naganago gore o itirile moagišani go monna yo yoo a iteilwego? Na ke moperisita, Molefi goba Mosamaria?’
Monna yoo a re: ‘Ke Mosamaria. Ka gobane o bontšhitše monna yo yoo a iteilwego kwelobohloko.’
Jesu a re go yena: ‘O nepile. Bjale le wena sepela o yo swara ba bangwe go swana le Mosamaria yo.’
Na ga o rate tsela yeo Jesu a bego a ruta ka yona? Re ka ithuta dilo tše dintši kudu tše bohlokwa ge e ba re theetša seo Jesu a se bolelago ka Beibeleng, na ga go bjalo?
Luka 10:25-37.
Dipotšišo
- Ke potšišo efe yeo monna yo mongwe a ilego a e botšiša Jesu, gona ka baka la’ng?
- Jesu ka dinako tše dingwe o be a diriša’ng ge a ruta, gona ke eng seo re šetšego re ithutile sona ka Bajuda le Basamaria?
- Kanegelong ya Jesu, Mojuda yo a bego a le tseleng e yago Jeriko o ile a diragalelwa ke eng?
- Go ile gwa direga’ng ge moperisita wa Mojuda le Molefi ba be ba sepela tseleng yona yeo?
- Mo seswantšhong, ke mang yo a thušago Mojuda yo a gobetšego?
- Ge Jesu a feditše kanegelo ya gagwe, ke potšišo efe yeo a ilego a e botšiša monna yo a bego a mmotšišitše potšišo, gona monna yoo o ile a araba bjang?
Dipotšišo tša tlaleletšo
- Bala Luka 10:25-37.
Go e na le gore Jesu a nee monna yoo a bego a tseba Molao karabo e lebanyago, o ile a mo thuša bjang gore yena ka boyena a naganišiše ka taba? (Luka 10:26; Mat. 16:13-16)
Jesu o ile a diriša bjang dipapišo go fediša kgethollo yeo batheetši ba gagwe ba ka bago ba be ba na le yona? (Luka 10:36, 37; 18:9-14; Tito 1:9)
Ithute ka mo go oketšegilego
Mosamaria o Ipontšha e le Moagišani wa Kgonthe
Jesu o diriša bjang seswantšho sa Mosamaria wa kgaugelo, goba “Mosamaria wa go loka” go ruta thuto e matla?
Morwa yo a Bego a Timetše o a Boa
Re ka ithuta dithuto dife seswantšhong sa Jesu sa mabapi le morwa wa lehlaswa?

robotstxt: allowed

filter: keep


text:
MARCH 17, 2014
TURKEY
Mmušo wa Turkey o Gana go Amogela Melao ya Yuropa Tabeng ya Bao ba Ganago go Tsenela Bošole ka Baka la Letswalo
“Modudi yo mongwe le yo mongwe yo a belegetšwego Turkey ke lešole.” Polelwana ye e rutwa bana sekolong, e dirišwa dipolelong tša dipolotiki le go nweletšwa go banna bao ba bitšwago go tsenela bošole. Go tsenela bošole ke kgapeletšo go badudi ka moka ba banna bao ba belegetšwego Turkey le gona ge motho yo mofsa a bo tsenela o direlwa moletlo. Ka gona, se ga se makatše le gatee gore mmušo wa Turkey o gana go lemoga ditokelo tša motheo tša bao ba ganago go tsenela bošole ka baka la letswalo.
Turkey ke e nngwe ya dinaga tše sego kae tšeo di sa tšeelego godimo ditokelo tša batho bao ba ganago ka baka la letswalo mola e le ka tlase ga Kgoro ya Yuropa
Lega go le bjalo, ka ge mmušo wo e le setho sa Lekgotla la Yuropa e bile o amogetše Tumelelano ya Yuropa ya Ditokelo tša Batho e le karolo ya molao wa yona wa naga, Turkey e itlamile gore e tla diriša melao ya Yuropa. Ga e sa le go tloga ka phetho yeo e dirilwego ke Komitikgolo ya Yuropa ya Ditokelo tša Batho (ECHR) molatong wa Bayatyan v. Armenia, Turkey e tlangwa ke molao wa Kgoro ya Yuropa go lemoga tokelo ya bao ba ganago go tsenela bošole ka baka la letswalo. Ka ge e gana go latela melao yeo, bao ba ganago go tsenela bošole ka baka la letswalo kua Turkey ba sa dutše ba le tlalelong.
Mengwageng e lesome e fetilego, banna ba 55 ba Dihlatse tša Jehofa ba dirile boipiletšo go mmušo wa Turkey go lemoga tokelo ya bona ya go gana ka baka la letswalo. Ka ge boipiletšo bja bona bo ile bja phaelwa ka thoko, ba ile ba sekišwa ka makga a mantši, ba lefišwa difaene tše boima mola ba bangwe bona ba ile ba lahlelwa kgolegong ka mengwaga e mentši. Ga bjale masogana a 15 a Dihlatse tša Jehofa kua Turkey a sekišwa leboelela ka baka la go gana ga ona go tsenela bošole.
‘Ke Swanetše go Latela Seo Letswalo la ka le Mpotšago Sona’
“Ga ke dumele gore Mmušo o nago le matla o swanetše go nkgapeletša go dira dilo tšeo di thulanago le letswalo la ka leo le tlwaeditšwego ke Beibele le mantšu a Modimo ao a buduletšwego ao a lego go Jesaya 2:4, [ao] ke dumelago gore ke swanetše go a theetša.” Mantšu a temana yeo e tsebjago gabotse, a ngwadilwe leswikeng leo le lego pele ga moago wa ntlokgolo ya Ditšhaba tše Kopanego kua New York City, a bolela gore batho bao ba ganago go tsenela bošole ba ‘tla rula ditšhoša ba di dira megoma e bile ba ka se sa hlwa ba ithuta ntwa.’ A diriša mantšu a, Feti Demirtaş e lego modudi wa Turkey yoo a bego a na le mengwaga e 25 nakong yeo a be a sekišwa, o ile a hlalosa lebaka leo a bego a ikemišeditše go lahlegelwa ke tokologo ya gagwe gomme a ya kgolegong go e na le go tsenela bošole. Ka ge e le Hlatse ya Jehofa, Feti o tloga a latela letswalo la gagwe leo le tlwaeditšwego ke Beibele. Ka baka leo, Feti o ile a sekišwa ka makga a lesome le go išwa kgolegong ka lebaka la ka godimo ga ngwaga le seripa.
Ge a be a swarwa la mathomo, moetapele wa maphodisa o ile a mo laela gore a apare seaparo sa mašole eupša Feti o ile a gana gomme a kgetha go theetša letswalo la gagwe leo le tlwaeditšwego ke Beibele. Molaodi yo mogolo o ile a laela gore Feti a tlišwe pele ga banna ba 400 gomme a laelwa gore a apare seaparo sa mašole. Le gona moo o ile a gana. Nakong ya ge a be a golegilwe la mathomo, baleti ba kgoro ba ile ba mo goboša ka mantšu, ba mo raga hlogong, magetleng le maotong gotee le go mo phasola.
Nakong ya ge a swarwa le go išwa kgolegong ka lekga la bohlano ka April 2006, baleti ba kgolegong ba ile ba gapeletša Feti gore a hlobole a šale ka seaparo sa ka gare gore a apare seaparo sa mašole. Ge a be a gana go apara seaparo seo, baleti ba ile ba mo iša meagong ya mašole gore a tlaišwe ka matšatši a mane. Maitekong a bona a go dira gore mafelelong a dumele, ba ile ba mo kgokelela tšhiping yeo e lego dihlogong tša mpete bošego le go mo kgokelela ditšhiping tša kgolego mosegare. Feti o itše: “Ke be ke tšhoga kudu mosegare gomme ke sa kgone go robala bošego ka ge ke be ke sa tsebe gore ke tlo tlaišwa bjang gosasa. Le ge ke be ke feletšwe ke matla ka baka la go swarwa gampe, ke be ke ikemišeditše go theetša letswalo la ka.”
ECHR e Lekodišiša Taba ya Bao ba Ganago ka Baka la Letswalo
Ka 2007 Feti Demirtaş o ile a iša molato wa gagwe go ECHR, a bolela gore mmušo wa Turkey o gataketše ditokelo tša gagwe ge o be o mo lahlela kgolegong ka ge a ganne go tsenela bošole ka baka la letswalo. Ka January 17, 2012, ECHR e ile ya dira kahlolo ka go dumelelana le yena, moo e boletšego gore Feti o ile a swarwa ka sehlogo le ka tsela e gobošago, gomme se se mo dirile gore a kwe bohloko kudu le go tlaišega. Go feta moo, Kgoro e ile ya tiišetša gore tokelo ya go gana ka baka la letswalo e theilwe ditumelong tša bodumedi le gore ke tokelo yeo e thekgwago ke Tumelelano ya Yuropa ya Ditokelo tša Batho. *
Ka go latela phetho e kwagalago yeo e dirilwego ke Kgoro ka bao ba ganago ka baka la letswalo, Feti o be a letetše gore balaodi ba mmušo wa Turkey ba tla kgaotša go mo sekiša. Ge e le gabotse, mmušo wa Turkey o ile wa laelwa ke ECHR gore o lefe Feti di-euro tše 20 000 (moo e ka ba go R298 346) go lefelela dikgobalo le ditshenyagalelo ka moka. Lega go le bjalo, gateetee ka morago ga dikgwedi tše hlano ECHR e dirile phetho molatong wa Feti Demirtaş v. Turkey, Kgoro Tsheko ya Mašole ya Turkey e ile ya lahlela Feti kgolegong lebaka la dikgwedi tše pedi le seripa ka ge a ganne go tsenela bošole. Feti o ile a dira boipiletšo bjoo go sa letilwego karabo go tšwa Kgorong ya Tsheko ya Mašole.
Komiti ya Ditokelo tša Batho ya UN le Yona e Thekga Bao ba Ganago ka Baka la Letswalo
Turkey e bile ga se ya latela ditaelo tšeo di sa tšwago go dirwa ke Komiti ya Ditokelo tša Batho ya UN. Ka 2008 Dihlatse tše pedi, e lego Cenk Atasoy le Arda Sarkut, di ile tša dira boipiletšo go Komiti ye ya UN di bolela gore balaodi ba mmušo wa Turkey ba gataketše ditokelo tša tšona ka go di sekiša gantši ka ge di gana go tsenela bošole. Phethong ya yona yeo e dirilwego ka March 29, 2012, Komiti ya Ditokelo tša Batho ya UN e boletše gore ge e ba motho “a gana go ngwadišetšwa go tsenela bošole ka kgapeletšo ka ge seo se thulana le bodumedi bja gagwe,” ka gona go “sekišwa le go golegwa moo go gatakelago ditokelo tša gagwe tša go gana ka baka la letswalo, ke go tshela molao wo o lego go article 18, serapa 1, ya [Kgwerano ya Ditšhabatšhaba ya Ditokelo tša Selegae le tša Bopolitiki].”
Balaodi ba mmušo wa Turkey ba arabetše bjang ditaelong tše tše kwagalago? Ba sa dutše ba letetše gore Dihlatse tše tše pedi di ipege ge di bitšwa ke mašole dikgweding tše dingwe le tše dingwe tše nne, * go sego bjalo di tla lebanwa ke go sekišwa le difaene tše boima.
Dihlatse tša Jehofa kua Turkey di ikemišeditše go phela ka molao wa Beibele wa gore di rate magagabo tšona. Nakong ya ge Dihlatse di bitšwa ke balaodi ba mmušo wa Turkey go tla bošoleng, Hlatse e nngwe le e nngwe e tla swanela ke go itirela phetho ya gore e tla arabela bjang. Feti Demirtaş le Dihlatse tše dingwe di itiretše phetho ya gore go swara dibetša go thulana le molao wa Beibele le matswalo a bona.
Masogana a a letetše gore mmušo o hlomphe melao yeo o itlamilego ka yona. ECHR le Komiti ya Ditokelo tša batho ya UN di letetše gore Turkey e dire ka go dumelelana le kahlolo le seo dikomiti tše di se hweditšego, gomme se sa dira gore balaodi ba mmušo wa Turkey ba tšeele hlogong tokelo ya bao ba ganago go tsenela bošole ka baka la letswalo. Go ba go fihla e dira seo, Turkey e ka se be karolo ya Kgoro ya Yuropa ka ge e palelwa ke go hlompha tokelo ya motheo ya batho.
^ ser. 10 Ye e be e se kahlolo ya pele yeo e dirilwego ke ECHR kgahlanong le Turkey tabeng ya go gana ka baka la letswalo. Ka November 2011 Kgoro e ile ya dira phetho go dumelelana le Dihlatse tše dingwe tša kua Turkey, e lego Yunus Erçep, yo a ilego a sekišwa ka makga a 41 ka lebaka la mengwaga ya ka godimo ga e 14 ka ge a be a gana go tsenela bošole nageng ya gabo.
^ ser. 14 Ga bjale mmušo wa Turkey o fokoditše go bitša batho go tla bošoleng go tloga dikgweding tše dingwe le tše dingwe tše nne go ya dikgweding tše dingwe le tše dingwe tše tharo.


text:
TABA YA LETLAKALALA LA KA NTLE
Go ba le Pono e Lekalekanego ka Tšhelete
GO NA le polelwana yeo e rego: “Bophelo ke tšhelete.” Go na le therešo e itšego ka mantšu ao. Go oketša moo, go nyakega tšhelete bakeng sa go reka dijo, diaparo le go lefelela rente goba go reka ntlo. Mongwadi yo mongwe wa ditaba tša tša ditšhelete o re: “Tšhelete e kgatha karolo ya bohlokwa kudu setšhabeng. Ge go be go ka se sa dirišwa tšhelete bakeng sa go reka, dilo di be di tla hlakahlakana le pele kgwedi e fela.”
Ke therešo gore go na le moo tšhelete e felelago. Sereti sa kua Norway e lego Arne Garborg o boletše gore ka tšhelete, “o ka kgona go reka dijo, e sego kganyogo; dihlare, e sego go phela gabotse mmeleng; mepete ya manobonobo, e sego boroko, tsebo, e sego bohlale; mabenyabenyane, e sego bobotse; letago, e sego borutho; go ithabiša, e sego lethabo; batho, e sego bagwera; bahlanka, e sego go botega.”
Motho a ka kgona go kgotsofala ka tekanyo e itšego, ge e ba a hlagolela go ba le pono e lekalekanego ka tšhelete, a e lebelela e le sedirišwa sa go iphediša, e sego e le bophelo. Beibele e lemoša ka gore, “lerato la tšhelete ke modu wa mehuta ka moka ya dilo tše di gobatšago gomme ka go phegelela lerato le, ba bangwe ba . . . itlhabile gohle ka mahloko a mantši.”—1 Timotheo 6:10.
Ela hloko gore go rata tšhelete ke gona go gobatšago e sego tšhelete ka boyona. Ruri go rata tšhelete ka mo go feteletšego go ka baka karogano magareng ga bagwera le ditho tša lapa. Ela hloko mehlala e latelago.
Daniel: * “Ka mehla ke be ke tšea mogwera wa ka Thomas e le motho wa go ratega le wa go botega. Ga se ka ka ka ba le bothata le yena go fihlela a reka koloi ya ka. Ke be ke se ka lemoga gore koloi yeo e be e na le bothata. Lega go le bjalo, o ile a itlama gore o dumela go e reka ka tsela yeo e lego ka yona. Ka morago ga dikgwedi tše tharo koloi yeo e ile ya senyega. Thomas o ile a bona e ka ke mo radiile gomme a galefile o ile a gapeletša gore ke buše tšhelete ya gagwe. Ke be ke tlabegile! Ge ke leka go mmontšha mabaka, o ile a ngangišana le nna a galefile. Ge tšhelete e thoma go fetoga bothata, Thomas o ile a thoma go se sa ba mogwera yola ke mo tsebago wa go loka.”
Esin: “Nesrim ke ngwanešo a le tee. Re be re le monwana le lenala, ka gona ke be ke sa nagane gore tswalano ya rena e ka senywa ke tšhelete. Eupša go bile bjalo. Ge batswadi ba rena ba ehwa, ba ile ba re tlogelela bohwa bjo bonyenyane gomme ba hlalosa gore tšhelete yeo re e arolelane ka go lekana. Nesrim o ile a gana go theetša ditaelo tša batswadi ba rena gomme a gapeletša gore a hwetše tšhelete e ntši. Ka ge ke ile ka kgetha go kwa ditaelo tša batswadi ba ka, o ile a tlala kgalefo le go ntšhošetša. Le lehono, o sa nkgalefetše o šoro.”
TŠHELETE LE KGETHOLLO
Go se be le pono e botse ka tšhelete go ka dira gore batho ba ahlolane. Ka mohlala, motho yo a humilego a ka phetha ka gore bao ba se nago sa bona ba a tšwafa. Goba motho yo a se nago sa gagwe a ka phetha ka gore batho bao ba humilego ba rata dilo tša mabonwa goba ba na le megabaru. Leanne, e lego mofsa yo a tšwago lapeng la go ikgona, o ile a kgethollwa ka tsela e bjalo. O anega ka gore:
Keletšo ya Beibele mabapi le tšhelete e bohlokwa le lehono go etša le nakong ya ge e sa ngwalwa
“Ke be ke tsebja ke le ngwanenyana yoo tatagwe a nago le tšhelete e ntši. Ka gona ke be ke fela ke ekwa dipolelo tše bjalo ka: ‘Ge o nyaka selo se itšego, o fo kgopela Papa’ goba ‘O tla re swarela ga se gore ka moka re humile le go ba le dikoloi tše dibotse go swana le lapa la geno.’ Mafelelong ke ile ka kgopela bagwera ba ka gore ba tlogele go bolela ka tsela yeo, le go ba botša kamoo mantšu a bona a nkwešago bohloko ka gona. Ke be ke nyaka go tsebja ke le motho yo a direlago batho ba bangwe dilo tše dibotse e sego ke le motho yo a nago le tšhelete.”
SEO BEIBELE E SE BOLELAGO
Beibele ga e ganetše go ba le tšhelete goba go sola bao ba nago le yona, le ge e ka ba e ntši gakaakang. Taba ga se gore motho o na le bokae eupša ke pono ya gagwe mabapi le seo a nago le sona goba seo a nyakago go se fihlelela. Keletšo ya Beibele mabapi le tšhelete ke yeo e lekalekanego, gomme e bohlokwa le lehono go etša le nakong ya ge e be e sa ngwalwa. Ela hloko mehlala e latelago.
BEIBELE E RE: “O se ke wa itapišetša go hwetša mahumo.”—Diema 23:4.
Go ya ka puku ya The Narcissism Epidemic batho bao ba phegelelago go huma ba kotsing ya go “se phele gabotse mmeleng, le go ba le malwetši a mantši a bjalo ka mogolo o bohloko, go opelwa ke mokokotlo le go opša ke hlogo gomme gantši ba na le tshekamelo ya go nwa kudu le go diriša dihlaretagi tšeo di sego molaong. Go bonagala go katanela go atlega ditabeng tša tša ditšhelete go tlogela batho ba ferekane.”
BEIBELE E RE: “Tsela ya lena ya bophelo a e se be ya go rata tšhelete, ge le dutše le kgotsofetše ka dilo tše di lego gona.”—Baheberu 13:5.
Gaešita le motho yo a kgotsofetšego a ka fela a belaela ka tša ditšhelete; eupša o tseba dilo tša bohlokwa bophelong ka gona ga a imelwe ke dipelaelo. Ka mohlala, motho yo a kgotsofetšego a ka se tšewe ke maikwelo ge a lahlegelwa ke tšhelete. Go e na le moo o tla lwela go ba le kgopolo ya go swana le ya Paulo yo a ngwadilego gore: “Ke tseba go hlaelelwa ke dilo e bile ke tseba le go atelwa ke tšona. Dilong tšohle le maemong ohle ke ithutile sephiri sa go khora le go swarwa ke tlala, go atelwa ke dilo le go di hloka.”—Bafilipi 4:12.
BEIBELE E RE: “Yo a botago mahumo a gagwe o tla wa.”—Diema 11:28.
Banyakišiši ba bolela gore mathata a tša ditšhelete ke sebaki seo se tlwaelegilego sa tlhalo. Le gona, mathata a tša ditšhelete ke sebaki se sengwe sa go ipolaya ga batho. Go batho ba bangwe, tšhelete e bohlokwa go feta dikeno tša bona tša lenyalo goba maphelo a bona! Go fapana le seo, bao ba nago le pono e lekalekanego ga ba bee kholofelo ya bona tšheleteng. Go e na le moo ba lemoga bohlale bja mantšu a Jesu ao a rego: “Gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.”—Luka 12:15.
O LEBELELA TŠHELETE BJANG?
Go itlhahloba go ka go thuša gore o lemoge ge e ba o swanetše go hlagolela go ba le pono e lekalekanego ka tšhelete. Ka mohlala, ipotšiše dipotšišo tše di latelago.
Na ke rata go tsenela mekgatlo ya go humiša batho ka pela?
Na ke hwetša go le thata go fana ka tšhelete ya ka?
Na ke rata go gwerana le batho bao ba ratago go bolela ka tšhelete le dilo tšeo ba nago le tšona?
Na ke diriša maaka goba mekgwa le ge e le efe e mebe e le gore ke hwetše tšhelete?
Na tšhelete e dira gore ke ikwe ke le bohlokwa?
Na ke dula ke naganne ka tšhelete?
Na pono ya ka ka tšhelete e kgoma lapa la ka le boemo bja ka bja tša maphelo gampe?
Hlagolela moya wa go fana
Ge e ba karabo ya gago e le ee go e nngwe ya dipotšišo tšeo, dira maiteko a go phema dikgopolo tša go rata dilo tša mabonwa le dikgoketšo tša tšona. Phema go gwerana le batho bao ba ratago tšhelete le dilo tša mabonwa ka mo go feteletšego. Go e na le moo, gwerana le batho bao ba lebelelago melao ya motheo e phagamego ya boitshwaro e le bohlokwa go feta go ba le dilo tša mabonwa.
O se ke wa dumelela go rata tšhelete go mela ka pelong ya gago. Go e na le moo, ka mehla dira gore bagwera, lapa, maikwelo a gago le boemo bja gago bja tša maphelo e be tšona di tlago pele go e na le tšhelete. Ka go dira bjalo, o tla bontšha gore o na le pono e lekalekanego ka tšhelete.
^ par. 7 Maina sehlogong se a fetotšwe.
Ithute ka mo go oketšegilego
Dilo tše Tharo Tšeo Tšhelete e sa Kgonego go di Reka
Tšhelete e re kgontšha go reka dilo tše dingwe tšeo re di nyakago, eupša go kgotsofala kudu bophelong go tlišwa ke dilo tšeo tšhelete e sa kgonego go di reka.
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
Afrika Bohlabela
Afrika Bohlabela ke selete sa Afrika seo se lego bohlabela bja naga. Thutafase le dipolotiki tša dinaga di a fapana go ya ka dinaga tšeo di lego seleteng se.
Tlhalošišo ya Serepa[lokiša | edit source]
Go ya ka Dilete tša UN, dinaga tše tlhano tšeo di welago seleteng sa Afrika Bohlabela ke:
- Kenya, Tanzania, le Uganda – ditho tša East African Community (EAC)
- Djibouti, Eritrea, Ethiopia, le Somalia – di bitšwa lenaka la Afrika
- Burundi and Rwanda – ditho tša EAC go tloga ka 18 June 2007, di wela gape le Bogare bja Afrika
- Mozambique le Madagascar – di wela gape le Borwa bja Afrika
- Malawi, Zambia, and Zimbabwe – di wela gape le Borwa bja Afrika
- Comoros, Mauritius, le Seychelles – dihlakahlaka tše nnyane dinageng tša Indian Ocean
- Réunion le Mayotte


text:
Dibidio Tšeo di Thabišago
Tate yo mongwe kua Malaysia ge a hlalosa lelokelelo la dibidio tša dipopaye tša Eba Mogwera wa Jehofa, o itše: “E be eka Jehofa o be a badile seo se lego dipelong tša batswadi.”
Ga e sa le go tloga ka bidio ya pele yeo e lokolotšwego, Dihlatse tša Jehofa di tšweleditše dibidio tša dipopaye tšeo di bolelago ka Kabelo le lapa la gabo. Dibidio tšeo ga bjale di hwetšagalago go jw.org/nso, di ruta bana mekgwa e mebotse ya boitshwaro le go ba ruta seo mangwalo a se bolelago, bjalo ka lebaka leo ba sa swanelago go utswa le kamoo ba ka rapelago Modimo.
Bidio ya pele ya dibidio tše e šetše e fetoletšwe ka maleme a 131 gomme e ruta bana lefaseng ka bophara.
Di a Ratwa
Mma wa bana ba bahlano o ngwadile gore: “Ga e sa le re hwetša DVD ya Theetša, Ekwa Gomme o Šegofatšwe beke e fetilego, re e bogetše ka makga a e ka bago a 50.”
Millie, wa mengwaga 12 wa kua Engelane, o na le buti wa mengwaga e 15 yo a bitšwago Thomas, yo a nago le bolwetši bja Down syndrome. Millie o ngwadile gore: “Thomas o na le dibidio tša Kabelo ka go iPad ya gagwe, gore a kgone go di bontšha bagwera ba gagwe sekolong. O rata dikoša tša tšona e bile o di opela gabotse moo e bile ka dinako tše dingwe ke llago. Go tloga go kgahliša!”
Ava, yo a rego o na le mengwaga e 8, dikgwedi tše 9 le matšatši a 25, o ngwadile gore: “Kabelo le sesi’agwe ba kgona go ruta bana.”
Mikaylah o ngwadile gore: “Ke na le mengwaga e tshela. Ke le leboga ka DVD ya Theetša, Ekwa Gomme o Šegofatšwe. E nthuta go kwa batswadi ba ka ka ge seo se thabiša Jehofa.”
Di a Ruta
Mofsa yo mongwe yo a dirago difilimi tša dipopaye yoo e sego Hlatse ya Jehofa o ile a bogela bidio ya O se ke wa Utswa. O be a tloga a kgahlegile, kudukudu ge a ekwa gore bidio ye e dirilwe ke batho ba sego kae feela. O itše: “Ke tseba batho bao ba šomago dikhamphaning tše dikgolo le tše dinyenyane tša go dira difilimi tša dipopaye gomme ka dinako tše dingwe ke be ke ipotšiša gore go šoma moo go bjang. Eupša mafelelong, mošomo le maiteko a bona a go dira difilimi tše a fo segiša batho ka nakwana gomme gwa felela moo. Dibidio tša lena di kgoma maphelo a bana, di ba ruta phapano magareng ga se se lokilego le se se fošagetšego e bile di ba thuša go dira diphetho tše dibotse. Le dira selo seo se nago le morero, selo seo se thušago batho.”
Batswadi lefaseng ka bophara ba dumelelana le se ntle le go dikadika. Mma yo mongwe o ngwadile gore: “Morwa wa ka wa mengwaga e meraro e lego Quinn, o be a bogetše bidio ya Go Gwerana le Jehofa. Gare ga koša, o ile a ntebelela, a bea letsogwana la gagwe sehubeng gomme a re: ‘Mama, go lebelela bidio ye go a nthabiša.’ ”


text:
MOROKAMI NO. 1 2016
Ke ka Baka la Eng o Swanetše go Botega?
Batho ba bantši ba bolela maaka bonyenyane gatee poledišanong ya metsotso e lesome. Go re’ng o swanetše go itshwenya ka go ba yo a fapanego?
Na go Botega go Šiilwe ke Nako?
Phihlelo ya Hitoshi e ka dira gore go bonagale eka go bjalo.
Kamoo go se Botege go go Kgomago ka Gona
Hwetša therešo mabapi le maaka.
Lebaka Leo ka Lona go Botega go Nago le Mohola
Dipego tša kgodu e tšwago lerotseng di bontšha bohlokwa bja go botega.
Mphe Ngwaga o Tee Feela wa Khutšo le Lethabo
Alain Broggio o ile a kgongwa kudu ke temana ya Beibele ya 1 Johane 1:9.
Na o be o Tseba?
Mehleng ya ge go be go ngwalwa Beibele, mangwalo a go phuthwa a be a dirwa bjang gomme a dirišwa bjang? Ke bomang bao e ka bago e be e le “baperisita ba bagolo” bao go boletšwego ka bona Mangwalong a Bakriste a Segerika?
Kamoo o ka Fenyago go Ikwa o sa Šireletšega
Megato e meraro ya go go thuša gore o ikwe o šireletšegile.
O se ke wa Belaela
Jesu ga se a fo re batho ba tlogele go belaela, eupša o ile a ba a hlalosa gore seo se ka dirwa bjang.
Beibele e Re’ng?
Na bahu ba ka phela gape?
Dihlogo tše Dingwe tša Inthaneteng
Na Beibele e ka Nthuša ge ke Gateletšegile?
Go na le dilo tše tharo tšeo Modimo a di neago ka boati go thuša batho go lebeletšana le maikwelo a go gateletšega.


text:
TABA YA LETLAKALA LA KA NTLE | GE YO O MO RATAGO A EHWA
Bahu ba tla Tsoga!
O ka ba o gopola gore Gail, yo go boletšwego ka yena pejana dihlogong tše, o be a ipotšiša ge e ba a tla ka a tsoga a amogetše gore monna wa gagwe e lego Rob o hlokofetše. Lega go le bjalo, o fela pelo ya go tlo mmona gape lefaseng le lefsa leo Modimo a re holofeditšego lona. O re: “Lengwalo leo ke le ratago kudu ke la Kutollo 21:3, 4.” Lona le balega ka gore: “Modimo ka noši o tla ba le bona. O tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”
Gail o re: “Kholofetšo ye e a kgahliša. Ke kwešwa bohloko ke batho bao ba hwetšwego ke batho bao ba ba ratago eupša ba sa tsebe ka kholofelo ye ya gore bahu ba tlo tsoga.” Gail o phela ka go dumelelana le ditumelo tša gagwe ka go ruta batho Beibele ka nako e tletšego, a botša batho ba bangwe ka kholofetšo ya Modimo ya gore “lehu le ka se hlwe le sa ba gona.”
Mohlomongwe o re: ‘Seo ga se kgonege!’ Eupša nagana ka mohlala wa monna yo a bitšwago Jobo. O ile a babja kudu. (Jobo 2:7) Le ge Jobo a be a duma go hwa, o be a sa dumela gore Modimo o na le matla a go mo tsoša bahung gomme a phela mo lefaseng. O ile a re: “A mola o ka be o nkuta Bodulabahu . . . O tla bitša, gomme nna ke tla go araba. O tla hlologela modiro wa diatla tša gago.” (Jobo 14:13, 15) Jobo o be a kgodišegile gore Modimo wa gagwe o be a tla mo gopola gomme a mo tsošetša bophelong.
Kgauswinyane, ge Modimo a fetoša lefase le gore e be paradeise, o tla tsoša Jobo bahung le batho ba bangwe ba bantši. (Luka 23:42, 43) Beibele go Ditiro 24:15 e tiišetša seo ka gore: “Go tla ba le tsogo.” Jesu o re kgonthišetša ka gore: “Le se ke la makatšwa ke se, gobane nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa.” (Johane 5:28, 29) Jobo o tlo bona ge kholofetšo yeo e phethega. O tla ba le kholofelo ya go boelwa ke “matla a bofseng bja gagwe,” gomme nama ya gagwe e tla dula e le e “nanana go feta bofseng” ka mo go sa felego. (Jobo 33:24, 25) Batho ka moka bao ba bontšhago tebogo tokišetšong e lerato ya Modimo ya go tsošetša batho bophelong mo lefaseng, ba tla diragalelwa ke se se swanago.
Ge e ba o hwetšwe ke motho yo o mo ratago, tsebišo yeo re e ahlaahlilego e ka no se tloše manyami a gago ka mo go feletšego. Eupša ge o naganišiša ka dikholofetšo tša Modimo tšeo di hwetšwago ka Beibeleng, o ka ba le kholofelo ya kgonthe le matla a go tšwela pele ka bophelo.
Na o ka rata go ithuta ka mo go oketšegilego mabapi le kamoo o ka swaraganago le manyami a go hwelwa? Goba na o na le dipotšišo tšeo di sepedišanago le taba ye, tše bjalo ka e rego, “Ke ka baka la eng Modimo a dumelela bobe le tlaišego?” Hle eya Wepesaeteng ya rena ya jw.org/nso go bona kamoo Beibele e neago dikarabo tše homotšago le tše holago.
Ithute ka mo go oketšegilego
Go Direga Eng ka Morago ga Lehu?
Ka Beibeleng go na le dipego tša batho ba seswai bao ba ilego ba boela ba phela. Ba itše’ng mabapi le bophelo bja ka morago ga lehu?


text:
KGAOLO 14
Jehofa o Lokišetša “Topollo Bakeng sa go Lopolla ba Bantši”
1, 2. Beibele e hlalosa bjang boemo bja batho, gomme tsela e nnoši ya go tšwa go bjona ke efe?
“DIBOPYA ka moka le tšôna di sa fêxêlwa, le tšôna di sa šôkwa.” (Ba-Roma 8:22) Moapostola Paulo ka mantšu ao o hlalosa boemo bjo bo hlomolago pelo bjoo re ikhwetšago re le go bjona. Go ya ka pono ya motho, go bonagala go se na tsela ya go tšwa tlaišegong, sebeng le lehung. Eupša Jehofa ga a na mafokodi ao batho ba nago le ona. (Numeri 23:19) Modimo wa toka o re neile tsela ya go tšwa tlalelong ya rena. E bitšwa topollo.
2 Topollo ke mpho e kgolo ya Jehofa yeo a e neilego batho. E dira gore go lopollwa ga rena sebeng le lehung go kgonege. (Ba-Efeso 1:7) Ke motheo wa kholofelo ya bophelo bjo bo sa felego, e ka ba e le legodimong goba lefaseng la paradeise. (Luka 23:43; Johane 3:16; 1 Petro 1:4) Eupša ge e le gabotse topollo ke eng? E re ruta bjang ka toka ya Jehofa e phagamego?
Kamoo go Nyakega ga Topollo go Tšweletšego ka Gona
3. (a) Ke ka baka la’ng topollo e ile ya nyakega? (b) Ke ka baka la’ng Modimo a be a ka se fo fetoša kotlo ya lehu baneng ba Adama?
3 Topollo e ile ya nyakega ka baka la sebe sa Adama. Ka baka la go se kwe Modimo, Adama o ile a tlogelela bana ba gagwe bohwa bja bolwetši, manyami, bohloko le lehu. (Genesi 2:17; Ba-Roma 8:20) Modimo o be a ka se ke a ineela maikwelong gomme a fo fetoša kotlo ya lehu. Go dira bjalo e be e tla ba go hlokomologa molao wa gagwe ka noši o rego: “Moputsô wa sebe ké lehu.” (Ba-Roma 6:23) Le gona ge nkabe Jehofa a be a ka fokodiša ditekanyetšo tša gagwe ka noši tša toka, gona go be go tla buša tšharakano le go hloka molao legohleng!
4, 5. (a) Sathane o ile a thomeletša Modimo bjang, gomme ke ka baka la’ng Jehofa a ile a gapeletšega go araba ditlhohlo tšeo? (b) Ke tatofatšo efe yeo Sathane a e dirilego malebana le bahlanka ba Jehofa ba botegago?
4 Bjalo ka ge re bone go kgaolo 12, borabele bja kua Edene bo ile bja ba bja tsoša dikgang tše dikgolo. Sathane o ile a senya leina la Modimo le lebotse. Ge e le gabotse, o ile a latofatša Jehofa ka go ba moaketši le mmuši yo sehlogo yo a timilego dibopiwa tša gagwe tokologo. (Genesi 3:1-5) Ka go bonagala eka o folodiša morero wa Modimo wa go tlatša lefase ka batho ba lokilego, Sathane o ile a ba a latofatša Modimo ka go ba yo a paletšwego. (Genesi 1:28; Jesaya 55:10, 11) Ge nkabe Jehofa a ile a tlogela ditlhohlo tše di sa rarollwa, bontši bja dibopiwa tša gagwe tše di hlalefilego di ka be di ile tša lahlegelwa ke tekanyo e itšego ya go bota bogoši bja gagwe.
5 Le gona Sathane o ile a thomeletša bahlanka ba Jehofa ba botegago, a latofatša ka gore ba Mo hlankela feela ka baka la mabaka a boithati le gore ge e ba ba be ba ka bewa ka tlase ga kgatelelo, ga go le o tee wa bona yoo a bego a ka dula a botegela Modimo. (Jobo 1:9-11) Dikgang tše e be e le tša bohlokwa kudu go feta boemo bjo thata bja batho. Jehofa o ile a ikwa ka mo go swanetšego a gapeletšega go araba ditatofatšo tša Sathane tša go thomeletša. Eupša Modimo o be a tla rarolla bjang dikgang tše gomme a be a phološe batho?
Topollo—Se se Lekanago le Yona
6. Tše dingwe tša dipolelwana tšeo di dirišwago ka Beibeleng go hlalosa tsela ya Modimo ya go phološa batho ke dife?
6 Tharollo ya Jehofa e be e le ya kgaugelo e phagamego le ya toka e tseneletšego—yeo go bego go se na motho yoo a bego a ka nagana ka yona. Lega go le bjalo, e be e le e bonolo ka mo go kgahlišago. Go bolelwa ka yona ka go fapa-fapana e le go reka, poelano, kgaugelo, khunollo le tebalelo. (Psalme 49:8; Daniele 9:24; Ba-Galatia 3:13; Ba-Kolose 1:20; Ba-Hebere 2:17) Eupša polelwana yeo mohlomongwe e hlalosago ditaba gabotse kudu ke yeo e dirišitšwego ke Jesu ka boyena. O itše: “Go etša ge Morwa wa motho a tlile, e sego bakeng sa go direlwa, eupša a tletše go direla le go nea moya wa gagwe e le topollo [Segerika, lyʹtron] bakeng sa go lopolla ba bantši.”—Mateo 20:28, NW.
7, 8. (a) Ka Mangwalong, lentšu “topollô” le bolela’ng? (b) Ke ka tsela efe topollo e akaretšago go swana?
7 Topollo ke eng? Lentšu la Segerika le le dirišwago mo le tšwa lediring le le bolelago “go lokolla.” Polelwana ye e be e dirišwa go hlalosa tšhelete yeo e lefšago bakeng sa go lokolla bagolegwa ba ntwa. Ka gona, ge e le gabotse topollo e ka hlaloswa e le selo seo se lefšago bakeng sa go rekolla se sengwe. Mangwalong a Sehebere, lentšu bakeng sa “topollo” (koʹpher) le tšwa lediring le le bolelago “go bipa.” Ka mohlala, Modimo o boditše Noage gore o swanetše gore a “bapê” (sebopego se sengwe sa lentšu le le swanago) areka ka moti-mmu. (Genesi 6:14) Se se re thuša go kwešiša gore topollo e bile e bolela go bipa dibe.—Psalme 65:3.
8 Ka mo go lemogegago, Theological Dictionary of the New Testament e bolela gore lentšu le (koʹpher) “ka mehla le bolela go lekana” goba go swana. Ka gona, seapešo sa areka ya kgwerano se be se e-na le sebopego se se swanago le sa areka ka boyona. Ka mo go swanago, tabeng ya go lopolla goba go bipa sebe, go swanetše go lefša tefo yeo e lekanago tlwaa goba yeo e bipago ka mo go feletšego tshenyo yeo e bakilwego ke sebe. Ka go rialo molao wa Modimo go Isiraele o itše: “Bophelô bo lefyê ka bophelô, leihlô ka leihlô, leinô ka leinô, seatla ka seatla, leoto ka leoto.”—Doiteronomio 19:21.
9. Ke ka baka la’ng banna ba tumelo ba be ba dira dihlabelo, gomme Jehofa o be a lebelela bjang dihlabelo tše bjalo?
9 Banna ba tumelo go tloga go Abele go ya pele ba ile ba neela Modimo dihlabelo tša diphoofolo. Ka go dira bjalo, ba ile ba bontšha go lemoga ga bona sebe le go nyakega ga topollo, gomme ba ile ba bontšha tumelo ya bona kholofetšong ya Modimo ya go ba lopolla ka “peu” ya gagwe. (Genesi 3:15; 4:1-4; Lefitiko 17:11; Ba-Hebere 11:4) Jehofa o be a lebelela dihlabelo tšeo ka go di amogela gomme a nea barapedi bao boemo bjo bobotse. Lega go le bjalo, ge e le gabotse dihlabelo tša diphoofolo e be e le sešupo feela. Diphoofolo di be di sa kgone go bipa dibe tša batho e le ka kgonthe, ka gobane e le tša tlasana go batho. (Psalme 8:4-8) Ka gona, Beibele e re: “Gobane madi a dipoo le a diphoko a šitwa ruri go tloša dibe.” (Ba-Hebere 10:1-4, PK) Dihlabelo tše bjalo e be e fo ba tša seswantšhetšo, di swantšhetša sehlabelo sa kgonthe sa topollo seo se bego se tla tla.
“Topollo e Lekanago”
10. (a) Molopolodi o be a swanetše go lekana le mang, gomme ka baka la’ng? (b) Ke ka baka la’ng go be go nyakega sehlabelo sa motho o tee?
10 Moapostola Paulo o re: ‘Bohle ba hwa ka Adama.’ (1 Ba-Korinthe 15:22) Ka go rialo topollo e be e swanetše go akaretša lehu la motho yo a lekanago tlwaa le Adama—motho yo a phethagetšego. (Ba-Roma 5:14) Ga go mohuta le ge e le ofe wa sebopiwa woo o bego o ka leka-lekanya dikala tša toka. Ke feela motho yo a phethagetšego, motho yoo a sego ka tlase ga kotlo ya lehu ya Adama, a bego a ka kgona go nea “topollo e lekanago”—e lego yoo a lekanago tlwaa le Adama. (1 Timotheo 2:6) Go be go ka se nyakege gore batho ba dimilione tše di sa balegego bao ba ikemetšego ba dirwe dihlabelo e le gore go lefše topollo e lekanago bakeng sa setlogolo se sengwe le se sengwe sa Adama. Moapostola Paulo o hlalositše gore: “Sebe sè tsene lefaseng ka motho o tee [Adama], ’me lehu la tsêna ka sebe.” (Ba-Roma 5:12, mongwalo o sekamego ke wa rena.) Le gona “ka xe lehu le tlile ka motho,” Modimo o ile a lokišeletša go lopollwa ga batho “ka motho.” (1 Ba-Korinthe 15:21) Bjang?
11. (a) Molopolodi o be a tla ‘kwa lehu bjang bakeng sa bohle’? (b) Ke ka baka la’ng Adama le Efa ba be ba ka se holwe ke topollo? (Bona mongwalo wa ka tlase.)
11 Jehofa o ile a rulaganyetša gore go be le motho o tee yoo a phethagetšego yo a ithapelago go neela bophelo bja gagwe e le sehlabelo. Go ya ka Ba-Roma 6:23, “moputsô wa sebe ké lehu.” Ka go neela bophelo bja gagwe e le sehlabelo, molopolodi o be a tla swanelwa ke gore “a kwê lehu ka ’baka la bohle.” Ka mantšu a mangwe, o be a tla lefa moputso wa sebe sa Adama. (Ba-Hebere 2:9; 2 Ba-Korinthe 5:21; 1 Petro 2:24) Se se be se tla ba le ditla-morago tše di tseneletšego kudu tša molao. Ka go fediša kotlo ya lehu godimo ga bana ba Adama ba kwago, topollo e be e tla tumola matla a senyago a sebe ka medu. *—Ba-Roma 5:16.
12. Bontšha kamoo go lefelelwa ga sekoloto se tee go ka holago batho ba bantši ka gona.
12 Ka mohlala: Akanya o dula toropong yeo go yona badudi ba bantši ba šomago feketoring e kgolo. Wena le baagišani ba gago le lefša gabotse bakeng sa go šoma ga lena ka thata gomme le phela maphelo a boiketlo. Seo se direga go fihlela feketori e tswalelwa. Ka baka la’ng? Mookamedi wa feketori o ile a fetoga moradia gomme a dira gore kgwebo e phuhlame. Le lahlegetšwe ke mošomo ka mo go sa letelwago, wena le baagišani ba gago ga le kgone go lefelela dikoloto. Balekane ba lenyalo, bana le baadimiši ba a tlaišega ka baka la boradia bja motho yoo o tee. Na go na le tharollo? Ee! Mohlokomedi yo a humilego o dira phetho ya go tsena ditaba gare. O lemoga mohola wa khamphani. O bile o kwela bašomi ba yona ba bantši le malapa a bona bohloko. Ka gona o rulaganyetša go lefelela sekoloto sa khamphani gomme a bule feketori ka lefsa. Go phumolwa ga sekoloto seo se tee go tlišetša bašomi ba bantši le malapa a bona gotee le baadimiši kimologo. Ka mo go swanago, go phumolwa ga molato wa Adama go hola dimilione tšeo di sa balegego.
Ke Mang yo a Neago Topollo?
13, 14. (a) Jehofa o ile a nea bjang topollo bakeng sa batho? (b) Topollo e lefša go mang, gomme ke ka baka la’ng tefo e bjalo e nyakega?
13 Ke Jehofa feela yoo a bego a ka nea “Kwana . . . e rwelexo sebe sa lefase.” (Johane 1:29) Eupša Modimo ga se a ka a romela morongwa le ge e le ofe gore a tlo lokolla batho. Go e na le moo, o ile a roma Yoo a bego a ka kgona go nea karabo ya makgaola-kgang tatofatšong ya Sathane malebana le bahlanka ba Jehofa. Ee, Jehofa o dirile boikgafo bjo bogolo ka go romela Morwa wa gagwe yo a tswetšwego a nnoši, ‘yo a bego a mo kgahla ka mehla yohle.’ (Diema 8:30) Ka go rata, Morwa wa Modimo o ile “a ithlakola” lebopo la gagwe la legodimong. (Ba-Filipi 2:7) Ka mohlolo, Jehofa o ile a fetišetša bophelo le semelo tša Morwa wa gagwe wa leitšibolo wa legodimong popelong ya kgarebe ya mo-Juda yeo e bitšwago Maria. (Luka 1:27, 35) Ge e le motho, o be a tla bitšwa Jesu. Eupša ka kgopolo ya molao, o be a tla bitšwa Adama wa bobedi, ka gobane o be a lekana tlwaa le Adama. (1 Ba-Korinthe 15:45, 47) Ka go rialo Jesu o be a ka ikgafela go ba sehlabelo e le topollo bakeng sa batho ba sebe.
14 Topollo yeo e be e tla lefša go mang? Psalme 49:7 e bolela ka go lebanya gore topollo e lefša go “Modimo.” Eupša na ga se Jehofa yo a ilego a rulaganyetša topollo pele? Ee, eupša se ga se dire gore topollo e be go ananya mo go sa phethagatšego selo—bjalo ka ge eka ke go ntšha tšhelete ka morabeng wo le go e tsenya ka go o mongwe. Go swanetšwe go lemogwa gore topollo ga se go ananya ga kgonthe eupša ke thekišetšano ya molao. Jehofa ka go rulaganyetša gore topollo e lefše, le ge e bile ka tahlegelo e kgolo go yena, o ile a tiiša go kgomarela ga gagwe ka go se tekeme toka ya gagwe e phethagetšego.—Genesi 22:7, 8, 11-13; Ba-Hebere 11:17; Jakobo 1:17.
15. Ke ka baka la’ng go be go le bohlokwa gore Jesu a tlaišege le go hwa?
15 Seruthwaneng sa 33 C.E., Jesu Kriste o ile a ineela ka go rata go tlaišweng moo go ilego gwa lebiša go lefšeng ga topollo. O ile a itumelela gore a swarwe ka baka la ditatofatšo tša maaka, a bonwe molato gomme a kokotelwe koteng ya tlhokofatšo. Na go be go tloga go nyakega gore Jesu a tlaišege kudu gakaakaa? Ee, ka gobane kgang ya mabapi le potego ya bahlanka ba Modimo e be e swanetše go rarollwa. Ka mo go lemogegago, Modimo ga se a ka a dumelela gore lesea Jesu le bolawe ke Herode. (Mateo 2:13-18) Eupša ge Jesu e be e šetše e le motho yo mogolo, o ile a kgona go emeletšana le matla a ditlhaselo tša Sathane ka kwešišo e feletšego ya go kwešiša dikgang. * Ka go dula e le “e mokxêthwa, e a se naxo sebe e a se naxo bosodi, e a sa etšexo ba-dira-dibe” go sa šetšwe go swarwa ka sehlogo, Jesu o ile a bontšha ka tsela e makatšago gore Jehofa o na le bahlanka bao ba dulago ba botega ge ba le ka tlase ga teko. (Ba-Hebere 7:26) Ka gona ga se mo go makatšago gore nakong ya ge a be a le kgaufsi le go hwa, Jesu o ile a goelela ka mokgwa wa phenyo gore: “Xo phethexile!”—Johane 19:30.
Go Fetša Modiro wa Gagwe wa go Lopolla
16, 17. (a) Jesu o ile a tšwetša pele bjang modiro wa gagwe wa go lopolla? (b) Ke ka baka la’ng go be go nyakega gore Jesu a tšwelele “pele xa sefahloxô sa Modimo ka ’baka la rena?”
16 Eupša Jesu o be a sa dutše a swanetše go fetša modiro wa gagwe wa go lopolla. Letšatšing la boraro ka morago ga lehu la Jesu, Jehofa o ile a mo tsoša bahung. (Ditiro 3:15; 10:40) Ka tiro ye e kgolo, Jehofa ga se a putsa feela tirelo ya Morwa wa gagwe ya potego eupša o ile a ba a mo nea le sebaka sa go phetha modiro wa gagwe wa go lopolla e le Moperisita yo Mogolo wa Modimo. (Ba-Roma 1:4; 1 Ba-Korinthe 15:3-8) Moapostola Paulo o hlalosa gore: “Xomme Kriste ó tšweletše, Yêna Moperisita e moxolo . . . A ya a tsêna Sekxêthwa-kxethweng xa-tee ya ba moka. A se tsêne ka madi a dipôô le a diphôkô; a tsêna ka madi a xaxwe Yêna mong, a hwetša topollô ya neng le neng. Xe e le Kriste xa a ka a tsêna Sekxethweng se se axilwexo ka diatla ya ba seswanthšô sa Sekxêthwa sa makxonthe. Yêna ó tsene xôna-kwa maxodimong, ’me byale ó bônala pele xa sefahloxô sa Modimo ka ’baka la rena.”—Ba-Hebere 9:11, 12, 24.
17 Kriste o be a ka se ke a tsena le madi a gagwe a kgonthe legodimong. (1 Ba-Korinthe 15:50) Go e na le moo o išitše seo se bego se emelwa ke madi ao: mohola wa molao wa bophelo bja gagwe bjo bo phethagetšego bja motho bjo bo dirilwego sehlabelo. Ka gona, a le pele ga Modimo, o ile a neela mohola wa bophelo bjoo ka tlhompho e le topollo bakeng sa batho ba sebe. Na Jehofa o ile a amogela sehlabelo seo? Ee, gomme se se ile sa bonagala ka Pentekoste ya 33 C.E., ge moya o mokgethwa o be o theogela godimo ga barutiwa ba ka bago 120 kua Jerusalema. (Ditiro 2:1-4) Le ge tiragalo yeo e be e le e kgahlišago, ka nako yeo topollo e be e sa tšwa go thoma go nea mehola e kgahlišago.
Mehola ya Topollo
18, 19. (a) Ke dihlopha dife tše pedi tša batho tšeo di holwago ke poelanyo yeo go dirilwego gore e kgonege ka madi a Kriste? (b) Ke mehola efe ya topollo e lego gona gona bjale le ya nakong e tlago bakeng sa ba “lešaba le lexolo”?
18 Ka lengwalong la gagwe leo le yago go ba-Kolose, Paulo o hlalosa gore Modimo o bone e le mo gobotse gore ka Kriste a boelanye dilo tše dingwe ka moka go Yena ka go dira khutšo ka madi a Jesu ao a tšholotšwego koteng ya tlhokofatšo. Paulo gape o hlalosa gore poelanyo ye e akaretša dihlopha tše pedi tše di sa swanego tša batho, e lego “tša maxodimong” le “tša mo lefaseng.” (Ba-Kolose 1:19, 20; Ba-Efeso 1:10) Sehlopha seo sa pele se bopša ke Bakriste ba 144 000 bao ba neilwego kholofelo ya go hlankela e le baperisita ba legodimong le go buša e le dikgoši gotee le Kriste Jesu godimo ga lefase. (Kutollo 5:9, 10; 7:4; 14:1-3) Ka bona, mehola ya topollo e tla dirišwa ganyenyane-ganyenyane bathong bao ba kwago lebakeng la nywaga e sekete.—1 Ba-Korinthe 15:24-26; Kutollo 20:6; 21:3, 4.
19 “Tša mo lefaseng” ke batho bao ba lebeletšego go thabela bophelo bjo bo phethagetšego Paradeiseng mo lefaseng. Kutollo 7:9-17 e ba hlalosa e le “lešaba le lexolo” leo le tlago go phologa “tlaišexong e kxolo” yeo e tlago. Eupša ga go nyakege gore ba lete go fihlela ka nako yeo gore ba thabele mehola ya topollo. Ba šetše “ba hlatswitše mašela a bôná ba a taxafatša mading a Kwana.” Ka ge ba bontšha tumelo topollong, gona bjale ba bile ba amogela mehola ya moya e tšwago tokišetšong yeo e lerato. Ba boletšwe e le ba lokilego e le bagwera ba Modimo! (Jakobo 2:23) Ka baka la sehlabelo sa Jesu, ba kgona go ‘batamela sedulo sa bogoši sa botho bjo bo sa swanelago ka tokologo ya polelo.’ (Ba-Hebere 4:14-16, bapiša le NW.) Ge ba foša, ba hwetša tebalelo ya kgonthe. (Ba-Efeso 1:7) Go sa šetšwe go ba ga bona bao ba sa phethagalago, ba thabela letswalo le le hlwekišitšwego. (Ba-Hebere 9:9; 10:22; 1 Petro 3:21) Ka go rialo go boelanywa le Modimo ga se tiragalo yeo e holofelwago, eupša ke selo sa kgonthe se se lego gona! (2 Ba-Korinthe 5:19, 20) Nakong ya Nywaga e Sekete, ganyenyane-ganyenyane ba tla “hunollwa bohlankeng bya thsenyêxô” gomme mafelelong ba tla ba le “tokoloxô ya xe bana ba Modimo bà e-ya letaxong.”—Ba-Roma 8:21.
20. Go naganišiša ka topollo go go kgoma bjang ka noši?
20 “[Re] leboxa Modimo ka Jesu Kriste” bakeng sa topollo! (Ba-Roma 7:25) Molao wa yona wa motheo ke o bonolo, eupša ke o tseneletšego ka mo go lekanego go ka re tlatša ka makalo. (Ba-Roma 11:33) Le gona ka go naganišiša ka tebogo ka yona, topollo e kgoma dipelo tša rena, gomme e re batametša kgaufsi kudu le toka ya Modimo. Ka go swana le mopsalme, re na le mabaka ohle a go tumiša Jehofa e le “morati wa toko le toka.”—Psalme 33:5, NW.
^ par. 11 Adama le Efa ba be ba ka se holwe ke topollo. Molao wa Moše o ile wa bolela molao wo wa motheo mabapi le mmolai wa ka boomo: “Le se kê la amoxêla selefá sa xo hlêkêlêla bophelô bya mmolai e a swanetšexo xo bolawa.” (Numeri 35:31) Go molaleng gore Adama le Efa ba be ba swanetše go hwa ka baka la go se kwe ga bona Modimo ka boomo e bile ba tseba. Ka go dira bjalo ba ile ba lahla tebelelo ya bona ya bophelo bjo bo sa felego.
^ par. 15 Bakeng sa go neela se se lekanago sebe sa Adama, Jesu o ile a swanelwa ke go hwa e le monna yo a phethagetšego e sego ngwana yo a phethagetšego. Gopola gore sebe sa Adama e be e le sa ka boomo, seo se dirilwego motho a tseba ka mo go tletšego ka bogolo bja tiro le ditla-morago tša yona. Ka gona e le gore e be “Adama wa mafêlêlô” le go bipa sebe, Jesu o ile a swanelwa ke gore a dire kgetho yeo e bontšhago go ba yo a godilego le yeo e theilwego tsebong bakeng sa go boloka potego ya gagwe go Jehofa. (1 Ba-Korinthe 15:45, 47) Ka go rialo bophelo bja Jesu ka moka bja potego—go akaretša le lehu la gagwe la sehlabelo—bo ile bja dira e le “tiro e tee ya go loka.”—Ba-Roma 5:18, 19, NW.


text:
Kgaolo 14: Modimo o Leka Tumelo ya Aborahama
NA O bona seo Aborahama a se dirago mo seswantšhong? O swere thipa gomme go bonagala eka o nyaka go bolaya morwa wa gagwe. Ke ka baka la’ng a ka dira seo? Sa pele, anke re bone kamoo Aborahama le Sara ba hweditšego morwa wa bona ka gona.
Gopola gore Modimo o ile a ba holofetša gore ba be ba tla ba le morwa. Eupša seo se be se bonagala se ka se kgonege ka ge Aborahama le Sara ba be ba tšofetše kudu. Lega go le bjalo, Aborahama o be a dumela gore Modimo a ka kgona go dira selo seo se bonagalago se ka se kgonege. Ka gona go ile gwa direga’ng?
Go ile gwa feta ngwaga Modimo a ba holofeditše gore ba tla ba le morwa. Bjale ge Aborahama a be a na le nywaga e 100 gomme Sara a na le e 90, ba ile ba ba le ngwana wa mošemane ke moka ba mmitša Isaka. Modimo o be a bolokile kholofetšo ya gagwe!
Eupša ge Isaka a godile, Jehofa o ile a leka tumelo ya Aborahama. O ile a re go yena: “Aborahama!” Ke moka Aborahama a re: “Ke nna yo!” Modimo a re: ‘Tšea morwa wa gago yena yoo o tee e lego Isaka gomme o ye thabeng yeo ke tlago go go bontšha yona. Ge o fihla moo o mmolaye ke moka o ntirele sehlabelo ka yena.’
Mantšu ao a ile a kweša Aborahama bohloko ka ge a be a rata morwa wa gagwe kudu. Le gona gopola gore Modimo o be a holofeditše gore bana ba Aborahama ba be ba tla dula nageng ya Kanana. Eupša seo se be se tla direga bjang ge Isaka a be a ka hwa? Aborahama o be a sa kwešiše seo se bego se direga, eupša o ile a kwa Modimo.
Ge Aborahama a fihla thabeng yeo, o ile a tlema Isaka gomme a mmea aletareng yeo a bego a e agile. Ke moka a tšea thipa gore a mmolaye. Eupša ka yona nako yeo, morongwa wa Modimo a mmitša a re: “Aborahama, Aborahama!” Yena a araba a re: “Ke nna yo!”
Modimo a re: ‘O se ke wa bolaya mošemane yo, le gona o se ke wa mo dira selo le gatee. Bjale ke a tseba gore o na le tumelo go nna ka ge o se wa nkgana ka morwa wa gago, yena yo o tee.’
A tumelo e kgolo gakaakang yeo Aborahama a bego a na le yona go Modimo! O be a dumela gore ga go na seo se ka palelago Jehofa, le gore A ka kgona le go tsoša Isaka bahung. Eupša ga se gore Modimo o be a nyaka gore Aborahama a bolaye Isaka. Ka gona Modimo o ile a dira gore nku e tanywe ka dihlašaneng tša kgauswi le moo, ke moka a botša Aborahama gore a dire sehlabelo ka yona go e na le go se dira ka morwa wa gagwe.
Genesi 21:1-7; 22:1-18.
Dipotšišo
- Modimo o ile a holofetša Aborahama eng, gona o ile a boloka kholofetšo yeo bjang?
- Go etša ge go bontšhitšwe mo seswantšhong, Modimo o ile a leka tumelo ya Aborahama bjang?
- Ke’ng seo Aborahama a ilego a se dira gaešita le ge a be a sa kwešiše lebaka la taelo ya Modimo?
- Go ile gwa direga’ng ge Aborahama a be a ntšha thipa gore a bolaye morwa wa gagwe?
- Tumelo ya Aborahama go Modimo e be e tiile gakaaka’ng?
- Ke’ng seo Modimo a ilego a se nea Aborahama gore a dire sehlabelo ka sona, gona Modimo o ile a dira seo bjang?
Dipotšišo tša tlaleletšo
- Bala Genesi 21:1-7.
Ke ka baka la’ng Aborahama a ile a bolotša morwa wa gagwe ka letšatši la seswai? (Gen. 17:10-12; 21:4)
- Bala Genesi 22:1-18.
Isaka o ile a bontšha bjang gore o hlompha Aborahama tatagwe, gomme se se ile sa swantšhetša bjang tiragalo ya bohlokwa kudu yeo e bego e sa tlo direga? (Gen. 22:7-9; 1 Bakor. 5:7; Bafil. 2:8, 9)
Ithute ka mo go oketšegilego
Aborahama
—“Tatago Bohle Bao ba Nago le Tumelo”
Aborahama o bontšhitše tumelo bjang? O ka rata go ekiša tumelo ya Aborahama ka ditsela dife?


text:
Na re ka Hwetša Modimo e le ka Kgonthe?
“Modimo ga a kwešišege.” —Philo wa kua Alexandria, e lego radifilosofi wa lekgolong la pele la nywaga.
“[Modimo] ga a kgole le yo mongwe le yo mongwe wa rena.” —Saulo wa kua Tareso, ge a be a boledišana le boradifilosofi ba lekgolong la pele la nywaga kua Athene.
GE O dutše o bala ditlhaloso tšeo tše pedi, ke efe yeo e hlalosago pono ya gago tabeng ye? Ba bantši ba hwetša mantšu a Saulo wa Tareso, yo gape a bitšwago moapostola Paulo, e le a homotšago le a ipiletšago. (Ditiro 17:26, 27) Le gona Beibele e bolela ka mantšu ao a neago kgonthišetšo ao a swanago le ao. Ka mohlala, Jesu o ile a rapela thapelo yeo e neago kgonthišetšo e borutho ya gore balatedi ba gagwe ba ka tseba Modimo le go hwetša ditšhegofatšo tša gagwe.—Johane 17:3.
Lega go le bjalo, boradifilosofi ba bjalo ka Philo ba be ba na le pono e fapanego. Ba be ba bolela gore re ka se tsoge re tsebile Modimo ka gobane ga a kwešišege ka mo go feletšego. Therešo ke efe ka taba ye?
Beibele e dumela ka go lebanya gore go na le dilo tše dingwe tša mabapi le Modimo tšeo batho ba thatafalelwago ke go di kwešiša. Ka mohlala, go ba gona ga Mmopi ka nako e telele, bohlale bja gagwe le go tsenelela ga bohlale bja gagwe di ka se elwe goba di ka se kwešišege. Dilo tše ka moka di feta kwešišo ya batho mabapi le Modimo. Lega go le bjalo, dilo tše ka moka ga di re thibele gore re mo tsebe. Ge e le gabotse, go naganišiša ka tšona dilo tše go ka re thuša gore re ‘batamele Modimo.’ (Jakobo 4:8) Anke re eleng hloko mehlala e sego kae ya mabapi le dilo tše bjalo tšeo di sa kwešišegego. Ke moka re tla hlahloba dilo tšeo re ka di kwešišago e le ka kgonthe ka Modimo.
Ke Dilo Dife Tšeo di sa Kwešišegego ka Modimo?
GO BA GONA GA MODIMO GA KA MO GO SA FELEGO: Beibele e ruta gore Modimo o dula a le gona “go tloga mehleng ya neng le neng go iša mehleng ya neng le neng.” (Psalme 90:2) Ka mantšu a mangwe, Modimo ga a na mathomo e bile ga a na mafelelo. Go ya ka pono ya batho, “palo ya nywaga ya gagwe ga e latišege.”—Jobo 36:26.
Kamoo o holegago ka gona: Modimo o holofetša gore o tla go nea bophelo bjo bo sa felego ge e ba o ka mo tseba e le ka kgonthe. (Johane 17:3) Na kholofetšo yeo e ka botwa ge e ba Modimo ka boyena a be a sa phele ka mo sa felego? Ke “Kgoši ya bosafelego” feela yeo e ka phethagatšago kholofetšo e bjalo.—1 Timotheo 1:17.
MONAGANO WA MODIMO: Beibele e ruta gore “kwešišo ya [Modimo] ga e fihlelelwe” ka gobane menagano ya gagwe e phagametše ya rena. (Jesaya 40:28; 55:9) Ke mo go swanetšego ge Beibele e botšiša potšišo yeo e sa nyakego karabo yeo e rego: “Ke mang yo a kwešišitšego monagano wa Morena gore a mo rute?”—1 Bakorinthe 2:16, English Standard Version.
Kamoo o holegago ka gona: Modimo o kgona go theetša dithapelo tša batho ba dimilione ka nako e tee. (Psalme 65:2) E bile o kgona go bona thaga e nngwe le e nngwe yeo e welago fase. Na monagano wa Modimo o tla ka wa imelwa kudu gomme wa mo šitiša gore a go šetše le go go theetša ge o rapela? Aowa, ka gobane monagano wa gagwe ga o na tekanyo. Go feta moo, go yena o “bohlokwa go feta dithaga tše dintši.”—Mateo 10:29, 31.
DITSELA TŠA MODIMO: Beibele e ruta gore batho “le ka mohla ba [ka] se ke ba hlatha mathomo le mafelelo a modiro wo Modimo wa therešo a o dirilego.” (Mmoledi 3:11) Ka gona, re ka se tsoge re tsebile dilo ka moka mabapi le Modimo. Bohlale bjoo bo bonwago ditseleng tša Modimo ‘ga bo latišege.’ (Baroma 11:33) Lega go le bjalo, Modimo o ikemišeditše go utolla ditsela tša gagwe go bao ba nyakago go mo kgahla.—Amose 3:7.
Go ba gona ga Mmopi ka nako e telele, bohlale bja gagwe le go tsenelela ga bohlale bja gagwe di ka se elwe goba di ka se kwešišege
Kamoo o holegago ka gona: Ge e ba o bala le go ithuta Beibele, o ka se fetše go ithuta dilo tše difsa ka Modimo le ditsela tša gagwe. Se se bolela gore re ka dula re batamela kgauswi le Tatago rena wa legodimong ka mo go sa felego.
Seo o ka se Tsebago
Ka ge re ka se kgone go kwešiša dilo tše itšego ka Modimo ga go bolele gore re ka se kgone go mo tseba le gatee. Beibele e na le tsebišo e ntši kudu yeo e re thušago go tseba Modimo gakaone. Ela hloko mehlala e mengwe:
LEINA LA MODIMO: Beibele e re ruta gore Modimo o iphile leina. O re: “Ke nna Jehofa. Ke lona leina la ka.” Ka Beibeleng, leina la Modimo le tšwelela ka makga a ka bago a 7 000, go feta leina le ge e le lefe.—Jesaya 42:8.
Kamoo o holegago ka gona: Thapelong ya gagwe ya mohlala, Jesu o itše: “Tatago rena wa magodimong, leina la gago a le kgethagatšwe.” (Mateo 6:9) Na le wena o ka diriša leina la Modimo dithapelong tša gago? Jehofa o ikemišeditše go phološa motho yo mongwe le yo mongwe yo a hlomphago leina la gagwe.—Baroma 10:13.
LEFELO LA BODULO LA MODIMO: Beibele e ruta gore go na le mafelo a mabedi, e lego lefelo la moya moo go dulago dibopiwa tša moya le lefelo la kgonthe leo le nago le lefase gotee le legohle. (Johane 8:23; 1 Bakorinthe 15:44) Ka Beibeleng, lentšu ‘magodimo’ gantši le šupa lefelo la dibopiwa tša moya. ‘Lefelo la bodulo’ la Mmopi le “magodimong” ao.—1 Dikgoši 8:43.
Kamoo o holegago ka gona: O ka tseba Modimo gabotse. Mmopi ga se moya woo o sa bonagalego woo o lego gohle le dilong ka moka. Jehofa ke Motho wa kgonthe yo a dulago lefelong la kgonthe. Lega go le bjalo, “ga go na sebopiwa se se utamego mahlong a gagwe.”—Baheberu 4:13.
SEMELO SA MODIMO: Beibele e ruta gore Jehofa o na le dika tše di rategago. E bile e re: “Modimo ke lerato.” (1 Johane 4:8) Le ka mohla ga a aketše. (Tito 1:2) Ga a bebe sefahlego, o a gaugela, o na le kwelobohloko e bile o diega go galefa. (Ekisodo 34:6; Ditiro 10:34) Seo se makatšago batho ba bantši ke gore Mmopi o nyaka go ba le “tswalano ya kgauswi” le bao ba mo hlomphago.—Psalme 25:14.
Kamoo o holegago ka gona: Le wena o ka ba mogwera wa Jehofa. (Jakobo 2:23) Ka gona ge o dutše o ithuta ka semelo sa Jehofa, o ka kgona go kwešiša dipego tša Beibele gabotse.
‘MO TSOME’
Beibele e hlalosa Jehofa Modimo gabotse. Ga se Modimo yo a sa kwešišegego. Ge e le gabotse, Mmopi o nyaka gore o mo tsebe. Lentšu la gagwe, e lego Beibele, le holofetša ka gore: “Ge e ba o ka mo tsoma, yena o tla dira gore o mo hwetše.” (1 Dikoronika 28:9) Go re’ng o sa ithute ka Modimo gore o mo tsebe ka go bala le go naganišiša ka dipego tša Beibele? Ge e ba o dira bjalo, Beibele e holofetša gore Modimo ‘o tla go batamela.’—Jakobo 4:8.
Mo gongwe o ka ipotšiša gore: ‘Ka ge nka se kwešiše dilo ka moka ka Mmopi, nka ba bjang mogwera wa gagwe?’ Ela hloko se: Na gore motho e be mogwera wa kgonthe wa ngaka o swanetše go ba a ithutetše tša kalafo? Le gatee! Mogwera wa ngaka a ka ba a ithutetše selo se se fapanego. Lega go le bjalo, e ka ba mogwera wa kgauswi wa ngaka. Seo e tlogago e le sa bohlokwa ke gore mogwera wa ngaka o tseba semelo sa yona gotee le seo ngaka e se ratago le seo e sa se ratego. Ka mo go swanago, o ka ithuta ka Beibeleng mohuta wa motho yoo Jehofa a lego yena, e lego seo o swanetšego go se tseba gore o be mogwera wa gagwe.
Go e na le gore Beibele e bolele ka Mmopi ka tsela yeo e sa hlalosegego, e swere mohuta wa tsebišo yeo re e nyakago gore re tsebe Modimo. Na o ka rata go ithuta ka mo go oketšegilego ka Jehofa Modimo? Dihlatse tša Jehofa di na le lenaneo la mahala la go ithuta Beibele le batho. Re go laletša gore o ikgokaganye le Dihlatse tša tikologong ya geno goba o ye Wepesaeteng ya rena go www.jw.org/nso.
Ithute ka mo go oketšegilego
Modimo o Nyaka Gore o be le Tswalano le Yena
Go thwe’ng ge e ba o dumela go Modimo eupša o ikwa o sa batamele go yena?
Ke eng seo se tutuetšago batho ba bantši gore ba naganišiše ka go ba gona ga Mmopi?
Na batho ba bopilwe ke Modimo goba ba tšwa diphoofolong?


text:
Lengwalo le Tšwago go Sehlopha se Bušago
Go Wena yo a Ratago Jehofa:
Jesu o itše: “Le tla tseba therešo gomme therešo e tla le lokolla.” (Johane 8:32) Mantšu ao a tloga a kgothatša e le ruri! Ee, go a kgonega gore motho a tsebe therešo le mo “mehleng [ye] ya bofelo” e hlobaetšago moo maaka le bofora di atilego. (2 Timotheo 3:1) Na o sa gopola ge o be o lemoga ka lekga la pele therešo yeo e hlaloswago ka Lentšung la Modimo? Yeo e swanetše go ba e bile phihlelo e kgahlišago!
Lega go le bjalo, go swana le ge go le bohlokwa gore re be le tsebo e nepagetšego ya therešo le go e abela ba bangwe ka mehla ka go ba botša yona, re swanetše go itshwara ka tsela yeo e dumelelanago le therešo. Gore re dire seo, re swanetše go dula leratong la Modimo. Seo se akaretša’ng? Mantšu ao Jesu a a boletšego bošegong bja pele ga lehu la gagwe a araba potšišo ye. O boditše baapostola ba gagwe ba botegago gore: “Ge e ba le boloka ditaelo tša ka, le tla dula leratong la ka go etša ge ke bolokile ditaelo tša Tate gomme ke dula leratong la gagwe.”
Hlokomela gore Jesu o ile a dula leratong la Modimo ka gore a boloke ditaelo tša Tatagwe. Ke sona seo le rena re swanetšego go se dira lehono. E le gore re dule leratong la Modimo, re swanetše go phela ka go dumelelana le therešo yeo letšatši le letšatši maphelong a rena. Bjona bošegong bjoo, Jesu o itše: “Ge e ba le tseba dilo tše, le a thaba ge e ba le di dira.”
Re holofela ka pelo ka moka gore puku ye e tla go thuša go tšwela pele o phela ka go dumelelana le therešo bophelong bja gago, ka go re’alo o dule “leratong la Modimo . . . ka tebelelo ya bophelo bjo bo sa felego.”
Sehlopha se Bušago sa Dihlatse tša Jehofa


text:
KGAOLO 3
Motho yo a Tlago go Lokiša Tsela o a Belegwa
JOHANE MOKOLOBETŠI O A BELEGWA LE GO FIWA LEINA
SAKARIA O BOLELA E SA LE PELE KA TEMA YEO JOHANE A TLAGO GO E KGATHA
Elisabetha o kgauswi le go belega ngwana wa gagwe. Motswalo wa gagwe e lego Maria o dutše le yena lebaka la dikgwedi tše tharo. Bjale ke nako ya gore Maria a laele gomme a tšee leeto le letelele a lebile legaeng la gagwe ka leboa kua Natsaretha. Lebakeng la mo e ka bago dikgwedi tše tshela, Maria le yena o tla belega morwa.
Ka moragonyana ga ge Maria a sepetše, Elisabetha o a belega. Ruri go a thabiša gore pelego e sepetše gabotse le gore Elisabetha le ngwana wa gagwe ba phetše gabotse mmeleng! Ge Elisabetha a bontšha baagišani le ba leloko ngwana, ba thaba le yena.
Molao wo Modimo a o neilego Baisiraele o be o re letšatšing la seswai ka morago ga ngwana wa mošemanyana a belegwe, o swanetše go bolotšwa gomme o be a bile a rewa leina letšatšing lona leo. (Lefitiko 12:2, 3) Ba bangwe ba nagana gore morwa wa Sakaria o swanetše go reelelwa ka yena. Lega go le bjalo, Elisabetha o gana leina leo, a re: “Aowaowaa! O tla bitšwa Johane.” (Luka 1:60) Gopola gore morongwa Gabariele o be a itše ngwana yo o swanetše go bitšwa Johane.
Baagišani le metswalo ba a gana ba re: “Ga go yo a bitšwago ka leina le gare ga metswalo ya gago.” (Luka 1:61) Ba bolela ka diatla, ba botšiša Sakaria gore o nyaka go reela ngwana wa gagwe leina lefe. Sakaria o kgopela letlapa gomme o ngwala karabo e rego: “Leina la gagwe ke Johane.”—Luka 1:63.
Ka go re’alo, Sakaria o kgona go bolela gape ka mohlolo. O tla gopola gore o ile a se sa kgona go bolela ge a be a sa dumele seo morongwa a se boletšego—e lego gore Elisabetha o be a tla ba le morwa. Bjale ge Sakaria a bolela, baagišani ba gagwe ba a makala gomme ba ipotšiša ka gore: “Ngwana yo gabotse e tlo ba’ng?” (Luka 1:66) Ba bona tutuetšo ya Modimo tseleng yeo Johane a ilego a reelwa leina la gagwe.
Ke moka, Sakaria a tletše moya o mokgethwa, o tsebatša gore: “A go tumišwe Jehofa, yena Modimo wa Isiraele, gobane o etše hloko batho ba gagwe gomme a ba hlakodiša. O re tsošeditše mophološi yo matla ntlong ya Dafida mohlanka wa gagwe.” (Luka 1:68, 69) Ge a re “mophološi yo matla,” o bolela ka Morena Jesu, yo a sa tlago go belegwa. Sakaria o re ka Yena yoo, Modimo “ka morago ga ge re hlakodišitšwe diatleng tša manaba, [o tla re nea] tokelo ya go mo direla tirelo e kgethwa ka ntle le poifo, re dira bjalo ka potego le toko pele ga gagwe mehleng ya rena yohle.”—Luka 1:74, 75.
Sakaria ge a bolela e sa le pele ka morwa wa gagwe o re: “Eupša ge e le wena ngwana yo monyenyane, o tla bitšwa moporofeta wa Yo Godimodimo, gobane o tla sepela pele ga Jehofa bakeng sa go lokiša ditsela tša gagwe, go nea batho ba gagwe tsebo ya phološo ka go ba lebalela dibe, ka baka la lešoko le legolo la Modimo wa rena. Lešoko le le le tšwago godimo le tla ba bjalo ka seetša se se phadimago ka mahube, go bonegela bao ba dutšego leswiswing le moriting wa lehu le go hlahla dinao tša rena ka katlego tseleng ya khutšo.” (Luka 1:76-79) Ruri boporofeta bjoo bo a kgothatša!
Mo nakong ye Maria, yoo go bonagalago a se a tšwa a nyalwa, o fihlile gae kua Natsaretha. Go tla direga’ng ka yena ge a thoma go bonala gore o imile?


text:
BEIBELE E FETOŠA MAPHELO
Bophelo bja ka bo be bo Senyegela Pele
NGWAGA WA MATSWALO: 1952
NAGA: UNITED STATES
BOPHELO BJA PELE E EBA MOKRISTE: O BE A LE BOGALE O ŠORO
BOPHELO BJA KA BJA NAKONG E FETILEGO:
Ke goletše Los Angeles, California, U.S.A., ditikologong tše di fapafapanego tšeo di tumilego gampe ka dihlopha tša tšona tša disenyi tša ditarateng gotee le diokobatši. Batswadi ba ka ba be ba na le bana ba tshelelago, gomme ke le wa bobedi baneng bao.
Mma o re godišitše re le ditho tša kereke ya baebangedi. Lega go le bjalo, ge ke sa le mofsa ke be ke phela maphelo a mabedi. Ka Disontaga ke be ke opela sehlopheng sa kereke. Mo bekeng, ke be ke phela meletlwaneng, ke diriša diokobatši gampe e bile ke itshwara ka tsela e gobogilego.
Ke be ke le sefelapelwana e bile ke le bogale o šoro. Ke be ke diriša selo se sengwe le se sengwe e le sebetša gore ke fenye. Seo ke bego ke ithuta sona kerekeng se be se sa nthuše. Ke be ke fela ke re: “Tefetšo ke ya Morena—ge e le nna ke sedirišwa sa gagwe!” Ge ke sa le sekolong se se phagamego go yela bofelong bja nywaga ya bo-1960, ke ile ka tutuetšwa ke mokgatlo wo o bitšwago Black Panthers, e lego sehlopha sa dipolitiki seo se tsebjago ka go lwela ditshwanelo tša batho. Ke ile ka tsenela mokgatlo wa ditshwanelo tša batho. Re ile ra rulaganya megwanto gantši gomme lebakeng le lengwe le le lengwe re be re tswalela sekolo ka nakwana.
Go bonagala ke be ke sa kgotsofatšwe ke megwanto ya dipolitiki gore ke fediše bogale bja ka. Ka gona ke ile ka thoma go tšea karolo ditirong tša bosenyi tšeo di dirwago ka baka la lehloyo. Ka mohlala, lebakeng le lengwe nna le bagwera ba ka re ile ra bogela difilimi tšeo di bontšhago go tlaišwa ga nakong e fetilego ga makgoba a Maafrika nageng ya United States. Ka ge re be re galefišitšwe ke ditiro tšeo tša go hloka toka, re ile ra hlasela bafsa ba batho ba bašweu gona moo lefelong la go bogela difilimi. Ke moka re ile ra ya ditikologong tša batho ba bašweu, re nyaka batho ba oketšegilego gore re ba itie.
Go yela bofelong bja nywaga ya ka ya mahlalagading, nna le mogolo’aka le bana bešo re be re le disenyi tše šoro. Re be re phela re kitimišwa ke maphodisa. Yo mongwe wa bana bešo e be e le setho sa sehlopha sa disenyi seo se tumilego gampe, gomme ke be ke gwerane le sona. Bophelo bja ka bo be bo senyegela pele.
KAMOO BEIBELE E FETOTŠEGO BOPHELO BJA KA:
Batswadi ba mogwera yo mongwe wa ka e be e le Dihlatse tša Jehofa. Ke ile ka dumela ge ba ntaletša gore ke ye dibokeng tša bona tša phuthego. Di tloga fase feela, ke ile ka bona kamoo Dihlatse di fapanego le madumedi a mangwe. Batho bohle ba be ba na le Beibele gomme ba e diriša dibokeng. Bafsa ba be ba bile ba bolela ka Beibele sethaleng! Ke ile ka kgahlwa ke gore Modimo o na le leina e lego Jehofa, e bile ke kgahlwa ke go kwa le dirišwa. (Psalme 83:18) Phuthego e be e bopša ke batho ba ditšhaba tše dintši, eupša go be go le molaleng gore merafo e be e sa hlaolane.
Ke thomile ke sa nyake go ithuta Beibele le Dihlatse, eupša ke be ke rata go ya dibokeng tša tšona. Bošegong bjo bongwe, ge ke be ke le dibokeng tša Dihlatse, sehlopha sa bagwera ba ka se ile sa ya khonsateng. Gona moo bagwera ba ka ba ile ba itia mofsa ba mmolaya ka ge a be a gana ka baki ya gagwe ya letlalo. Letšatšing le le latelago, ba ile ba ikgantšha ka polao yeo. Ba be ba bile ba sa re selo ka bosenyi bjoo ge ba be ba sekišwa kgorong ya tsheko. Ba bantši ba bona ba ile ba ahlolelwa bophelo ka moka kgolegong. Ga go pelaelo gore ke be ke thabile kudu ka ge ke be ke se na le bona bošegong bjoo. Ke ile ka dira phetho ya go fetoša bophelo bja ka gomme ka thoma go ithuta Beibele.
Ka ge ke be ke bone kgethollo ya semorafo ka boati, go Dihlatse ke ile ka bona dilo tšeo di ilego tša mmakatša. Ka mohlala, ge Hlatse ya motho o mošweu e be e eya nageng e nngwe, e be e tlogela bana ba yona lapeng la Dihlatse tša batho ba baso. Le gona, lapa la batho ba bašweu le ile la amogela mofsa wa motho yo moso lapeng la bona ge a be a nyaka madulo. Ke ile ka kgodišega gore Dihlatse tša Jehofa di sepedišana le mantšu a Jesu ao a ngwadilwego go Johane 13:35, a rego: “Bohle ba tla tseba ka se gore le barutiwa ba ka, ge e ba le ratana.” Ke be ke tseba gore ke hweditše barwarre ba kgonthe.
Ge ke ithuta Beibele, ke ile ka thoma go lemoga gore ke swanetše go fetoša tsela ya ka ya go nagana. Ke ile ka swanelwa ke go fetola monagano wa ka e le gore ke se ke ka fo dira dilo ka tsela ya khutšo eupša ke be ke tšee seo e le tsela e di phalago tšohle ya go phela. (Baroma 12:2) Ke ile ka dira tšwelopele ganyenyane-ganyenyane gomme ka kolobetšwa ke le yo mongwe wa Dihlatse tša Jehofa ka January 1974.
Ke ile ka swanelwa ke go fetola monagano wa ka e le gore ke se ke ka fo dira dilo ka tsela ya khutšo eupša ke be ke tšee seo e le tsela e di phalago tšohle ya go phela
Lega go le bjalo, le ka morago ga ge ke kolobeditšwe, ke ile ka swanelwa ke go dula ke lwantšha bogale bja ka. Ka mohlala, lebakeng le lengwe ge re be re eya ka ntlo le ntlo re le bodireding bja Bokriste, ke ile ka kitimiša lehodu leo le bego le sa tšwa go utswa radio koloing ya ka. Ge ke le gare ke le batamela, le ile la lahla radio yeo gomme la tšhaba. Ge ke anegela bao ba bego ba na le nna kamoo ke hweditšego radio yeo, mogolo yo a bego a le sehlopheng seo o ile a mpotšiša a re: “Stephen, ge nkabe o sware lehodu leo o be o tla dira’ng?” Potšišo yeo e ile ya ntira gore ke nagane gomme ya ntutuetša gore ke dule ke šomela go ba motho wa khutšo.
Ka October 1974, ke ile ka thoma go ba mmoledi wa ditaba tše dibotse wa nako e tletšego, kgwedi le kgwedi ke fetša diiri tše 100 ke ruta ba bangwe Beibele. Ka morago, ke ile ka ba le tokelo ya go ithaopela go šoma diofising tše dikgolo tša Dihlatse tša Jehofa tšeo di lego Brooklyn, New York. Ka 1978, ke ile ka boela Los Angeles go yo hlokomela mma yo a bego a babja. Ka morago ga nywaga e mebedi, ke ile ka nyala mosadi wa ka yo a rategago e lego Aarhonda. O be a nthekga kudu ge re le gare re hlokometše mma go fihlela a hlokofala. Ge nako e dutše e eya, nna le Aarhonda re ile ra ya Sekolong sa Beibele sa Watchtower sa Gilead gomme ra abelwa go ya Panama, moo re sa dutšego re hlankela re le baromiwa.
Go tloga mola ke kolobetšwago, ke ile ka lebeletšana le maemo a mantši ao a ka bego a ile a dira gore ke arabele ka bogale. Ke ithutile go kgaogana le batho bao ba nthumolago goba ke fediša boemo bjo ka ditsela tše dingwe. Batho ba bantši, go akaretša le mosadi wa ka, ba ile ba reta tsela yeo ke ilego ka swaragana le maemo ao ka yona. Le nna ke imakaletše! Ga ke ithete ge ke kgonne go dira diphetogo tše semelong sa ka. Go e na le moo, ke dumela gore diphetogo tšeo di hlatsela matla a Beibele a go fetoša maphelo.—Baheberu 4:12.
KAMOO KE ILEGO KA HOLEGA KA GONA:
Beibele e mphile morero bophelong e bile e nthutile gore ke be motho wa khutšo e le ka kgonthe. Ga ke sa itia batho; go e na le moo, ke ba thuša gore ba lokiše tswalano ya bona le Modimo. E bile ke ithutile Beibele le yo e kilego ya ba lenaba la ka re sa le sekolong se se phagamego! Ka morago ga ge a kolobeditšwe, re ile ra tšea nako e telele re dula gotee. Go fihla le lehono, re sa le bagwera ba paale. Go fihla ga bjale, nna le mosadi wa ka re thušitše batho ba ka godimo ga ba 80 gore e be Dihlatse tša Jehofa ka go ithuta Beibele le bona.
Ke tloga ke leboga Jehofa ge a mphile bophelo bjo bo nago le morero e bile a mphile lethabo gare ga barwarre ba kgonthe.
Ithute ka mo go oketšegilego
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.


text:
Jehofa ke Mohlokomedi wa Rena le Mošireletši wa Rena
“Gobane yena o mpontšhitše lerato, ke tla ba ka mo hlakodiša. Ke tla mo šireletša ka gobane a tseba leina la ka.”—PS. 91:14.
1, 2. Re fapana bjang malapeng a gabo rena le tseleng yeo re godišitšwego ka yona moyeng?
JEHOFA ke mothomi wa lapa. (Baef. 3:14, 15) Eupša le ge re ka ba re le bana ba motho, re na le dika tše di sa swanego le maemo a sa swanego. O ka ba o godišitšwe ke batswadi ba gago. Ba bangwe ba ka ba ba hwetšwe ke batswadi, mohlomongwe ka baka la bolwetši, kotsi ya koloi goba masetlapelo a mangwe. Ka lehlakoreng le lengwe, ba bangwe ga ba tsebe batswadi ba bona.
2 Gaešita le rena re le ditho tša lapa la barapedi ba Jehofa, ga se ra godišwa ka go swana moyeng. O ka ba o ‘godišeditšwe therešong,’ go etša ge ba bangwe ba tlwaetše go re’alo, gomme batswadi ba gago ba nweleditše melao ya motheo ya Modimo ka pelong ya gago. (Doit. 6:6, 7) Goba o ka ba o le yo mongwe wa batho ba diketekete bao ba ithutilego therešo ka modiro wa boboledi wa bahlanka ba Jehofa.—Baroma 10:13-15; 1 Tim. 2:3, 4.
3. Ke dilo dife tšeo ka moka ga rena re swanago ka tšona?
3 Go sa šetšwe dilo tšeo di boletšwego ka mo godimo, ka moka ga rena re na le dilo tšeo re swanago ka tšona. Ka moka ga rena re tlaišwa ke ditlamorago tša go se kwe ga Adama e bile re abetše go se phethagale, sebe le lehu. (Baroma 5:12) Lega go le bjalo, ka ge re le barapedi ba therešo, re na le tshwanelo ya go bitša Jehofa gore ke “Tatago rena.” Ge Jesaya 64:8 e bolela ka batho ba mehleng ya bogologolo bao Modimo a bego a ba kgethile, e re: “Wena Jehofa, o Tatago rena.” Go oketša moo, Jesu o ile a thoma thapelo ya gagwe ya mohlala ka mantšu ao a rego: “Tatago rena wa magodimong, leina la gago a le kgethagatšwe.”—Mat. 6:9.
4, 5. Ge re dutše re ahlaahla gore re tšeela Tatago rena e lego Jehofa godimo gakaakang, ke dintlha dife tšeo re tlago go di ahlaahla?
4 Tatago rena wa legodimong o re nea tlhokomelo le tšhireletšego tšeo re di nyakago ka ge re bitša leina la gagwe ka tumelo. Mopsalme o tsopola Modimo a bolela gore: “Gobane yena [morapedi wa therešo] o mpontšhitše lerato, ke tla ba ka mo hlakodiša. Ke tla mo šireletša ka gobane a tseba leina la ka.” (Ps. 91:14) Ee, ka lerato Jehofa Modimo o re hlakodiša manabeng a rena le go re šireletša ka ge re le batho ba gagwe, e le gore re se ke ra fedišwa.
5 E le gore re tšeele Tatago rena wa legodimong godimo le go feta, anke re ahlaahleng dintlha tše tše tharo tša bohlokwa: (1) Tatago rena ke Mohlokomedi wa rena. (2) Jehofa ke Mošireletši wa rena. (3) Modimo ke Mogwera wa rena yo mogolo. Ge re dutše re ahlaahla dintlha tše, e tla ba mo gobotse gore re naganišiše ka tswalano ya rena le Modimo le go bona kamoo re ka mo godišago ka gona e le Tatago rena. Le gona re tla holega kudu ge re ka naganišiša ka ditšhegofatšo tšeo Jehofa a di boloketšego bao ba mmatamelago.—Jak. 4:8.
JEHOFA KE MOHLOKOMEDI WA RENA YO MOGOLO
6. Tsela e nngwe yeo Jehofa a ipontšhago e le Monei wa “mpho e nngwe le e nngwe e botse” ke efe?
6 Morutiwa Jakobo o ngwadile gore: “Mpho e nngwe le e nngwe e botse le neo e nngwe le e nngwe e phethagetšego e tšwa godimo, e theoga e etšwa go Tate wa dietša tša legodimo.” (Jak. 1:17) Bophelo ka bobjona ke mpho e kgahlišago e tšwago go Jehofa. (Ps. 36:9) Ge re diriša maphelo a rena go dira thato ya Modimo, re šegofatšwa kudu gona bjale e bile re ba le kholofelo ya go tlo phela ka mo go sa felego lefaseng le lefsa. (Die. 10:22; 2 Pet. 3:13) Eupša se se ka kgonega bjang mola re sa tlaišwa ke ditlamorago tše bohloko tša go se kwe ga Adama?
7. Modimo o dirile’ng gore re kgone go ba le tswalano le yena?
7 Ruri Jehofa ke Mohlokomedi wa rena yo Mogolo ka ditsela tše di sa balegego. Ka mohlala, o re hlakodiša ka baka la botho bja gagwe bjo bogolo. Ee, ka moka ga rena re na le sebe e bile re abetše go se phethagale go tatago rena wa mathomo wa mo lefaseng. (Baroma 3:23) Lega go le bjalo, ka lerato Jehofa o ile a gata mogato wa pele wa go dira gore go kgonege gore re be le tswalano le yena. Moapostola Johane o ngwadile gore: “Re utolletšwe lerato la Modimo ka se, gobane Modimo o rometše Morwa wa gagwe yo a tswetšwego a nnoši lefaseng gore re hwetše bophelo ka yena. Lerato le ka tsela ye, ga se gore rena re ratile Modimo, eupša yena o re ratile gomme a romela Morwa wa gagwe e le sehlabelo sa poelanyo bakeng sa dibe tša rena.”—1 Joh. 4:9, 10.
8, 9. Jehofa o ipontšhitše bjang e le Mohlokomedi yo Mogolo mehleng ya Aborahama le Isaka? (Bona seswantšho seo se lego mathomong a sehlogo.)
8 Mo e ka bago nywaga e 1 900 pele Jesu a belegwa, go ile gwa direga tiragalo e itšego ya boporofeta yeo e ilego ya utolla bogolo bja tokišetšo e lerato ya Jehofa ya gore batho bao ba kwago ba tle ba hwetše bophelo bjo bo sa felego. Baheberu 11:17-19 e hlalosa gore: “Ka tumelo Aborahama ge a be a lekwa, go bile bjalo ka ge eka o gafile Isaka; ke monna yo a ilego a amogela dikholofetšo ka lethabo a leka go gafa morwa wa gagwe a nnoši, gaešita le ge go itšwe go yena: ‘Seo se tlago go bitšwa “peu ya gago” se tla ba ka Isaka.’ Eupša a ipotša gore Modimo o be a tla kgona go mo tsoša gaešita le bahung; o ile a mo amogela gape go tšwa moo ka tsela ya seswantšhetšo.” Ga go thata go bona go swana mo go lego gona tabeng ye. Jehofa o ile a gafa Morwa wa gagwe e lego Jesu Kriste bakeng sa batho ka moka.—Bala Johane 3:16, 36.
9 Ruri Isaka o swanetše go ba a ile a thaba ge a be a hlakodišwa go hwa lehu la sehlabelo! Ga go pelaelo gore o ile a leboga tokišetšo ya Modimo ya gore go dirwe sehlabelo ka kgapa yeo e bego e tantšwe ka dinaka dihlašaneng tša kgauswi le moo go e na le gore go bolawe yena. (Gen. 22:10-13) Ga go makatše ge lefelo leo le ile la bitšwa “Jehofa-jire,” yeo e bolelago gore “Jehofa o tla Loga Leano.”—Gen. 22:14; mongwalo wa ka tlase wa Reference Bible.
TOKIŠETŠO YA GO RE BOELANYA LE MODIMO
10, 11. Ke bomang bao ba eteletšego pele “bodiredi bja poelano,” gona ba dirile seo bjang?
10 Ge re dutše re naganišiša kamoo Jehofa a ipontšhago e le Mohlokomedi yo Mogolo, re tšeela godimo tema ya bohlokwa yeo Jesu Kriste a e kgathago, ra swana le Paulo yo a ngwadilego gore: “Re phethile ka gore motho o tee o hwetše bohle; ka gona, bohle ba hwile; o hwetše bohle gore bao ba phelago ba se sa hlwa ba iphelela, eupša ba phelele yena yo a ba hwetšego gomme a tsošwa.”—2 Bakor. 5:14, 15.
11 Ka ge Bakriste ba lekgolong la pele la nywaga ba be ba rata Modimo e bile ba tšeela godimo tokelo e sa bapišwego le selo ya go mo hlankela, ba ile ba amogela ka lethabo “bodiredi bja poelano.” Modiro wa bona wa boboledi le wa go dira batho barutiwa o ile wa bulela batho ba dipelo tše dibotse sebaka sa go boelana le Modimo, go thabela go ba bagwera ba gagwe le go feleletša e le bana ba gagwe ba moya. Lehono, bahlanka ba ba tloditšwego ba Jehofa ba phetha bodiredi bjo bo swanago. Seo ba se fihlelelago e le batseta ba Modimo le Kriste se dira gore batho bao ba sekametšego go lokeng ba gogwe ke Jehofa gomme e be badumedi.—Bala 2 Bakorinthe 5:18-20; Joh. 6:44; Dit. 13:48.
12, 13. Re ka bontšha bjang gore re tšeela godimo ditokišetšo ka moka tša Jehofa?
12 Bakriste ka moka bao ba nago le kholofelo ya go phela mo lefaseng ba thušana le batlotšwa modirong wa boboledi e le ge ba leboga Jehofa ka ge e le Mohlokomedi yo Mogolo. Modirong wo, re diriša Beibele, e lego e nngwe ya ditokišetšo tša Modimo tše di kgahlišago kudu. (2 Tim. 3:16, 17) Ge bodireding bja rena re diriša ka bokgoni Lentšu la Modimo leo le buduletšwego, re nea batho ba bangwe sebaka sa gore ba tle ba hwetše bophelo bjo bo sa felego. E le gore yo mongwe le yo mongwe wa rena a atlege modirong wo, re ithekga ka tokišetšo e nngwe gape ya Jehofa—moya wa gagwe o mokgethwa. (Sak. 4:6; Luka 11:13) Mafelelo a seo e ba a mabotse kudu, go etša ge re bona seo tokollong e nngwe le e nngwe ya Yearbook of Jehovah’s Witnesses. Ruri ke tokelo e kgolo kudu go tšea karolo modirong wo woo ka wona re tumišago Tatago rena le Mohlokomedi wa rena!
13 Ka baka la dilo ka moka tšeo Modimo a re neilego tšona, re swanetše go ipotšiša gore: ‘Na ke dira sohle seo nka se kgonago bodireding go bontšha Jehofa gore ke tšeela godimo ditokišetšo tša gagwe? Nka kaonefatša kae gore ke be mogoeledi yo a atlegago wa ditaba tše dibotse?’ Re ka bontšha gore re tšeela godimo ditokišetšo tša Modimo tše lerato ka go etiša pele dikgahlego tša Mmušo maphelong a rena. Ge e ba re dira bjalo, Jehofa o tla kgonthišetša gore re hwetša dilo tšeo re di hlokago. (Mat. 6:25-33) Ka baka la ge Modimo a re rata, ga go pelaelo gore re nyaka go dira sohle seo re ka se kgonago go mo kgahliša le go thabiša pelo ya gagwe.—Die. 27:11.
14. Jehofa e bile Mohlakodiši wa batho ba gagwe bjang?
14 Mopsalme Dafida o opetše ka gore: “Ke a hlaka e bile ke a diila. Jehofa yena o a ntšhetša. O mothuši wa ka le Mohlakodiši wa ka.” (Ps. 40:17) Jehofa e bile Mohlakodiši wa batho ba gagwe e le sehlopha ka makga a mantši, kudukudu ge ba be ba tlaišwa o šoro le go hlakišwa ke manaba a bona. Ruri re leboga thušo ya Jehofa dinakong tše bjalo gotee le ditokišetšo tše dintši tša moya tšeo a re direlago tšona ka mehla!
JEHOFA O A RE ŠIRELETŠA
15. Hlalosa kamoo tate yo lerato a lekago ka gohle go šireletša ngwana wa gagwe.
15 Tate yo lerato ga a fo hlokomela bana ba gagwe, eupša e bile o a ba šireletša. Ka tlhago o tla leka go ba hlakodiša ge ba le kotsing. Ngwanabo rena yo mongwe o gopola selo se sengwe seo se ilego sa direga ge e be e sa le yo monyenyane. Yena le tatagwe ba be ba boela gae ba etšwa tšhemong gomme ba swanetše go tshela noka. Mesong yeo pula e be tšhologile gomme noka yeo e tletše wa go falala. Tsela feela ya gore ba tshele noka yeo e be e le gore ba gate godimo ga maswika a magolo. Mošemanyana yo o ile a eta tatagwe pele gomme a gata leswika le lengwe ka thoko, a phonkgela ka mafuleng ao ke moka a nwelela gabedi. Ruri mošemanyana yo o ile a thaba ge tatagwe kapejana a mo swara ka legetla ke moka a mo hlakodiša! Tatago rena wa legodimong o re hlakodiša dilong tšeo re ka rego ke mafula a matla a lefase le le kgopo le go mmuši wa lona, Sathane. Ruri Jehofa ke Mošireletši wa rena wa kgonthe.—Mat. 6:13; 1 Joh. 5:19.
16, 17. Jehofa o ile a thuša Baisiraele bjang le go ba šireletša ge ba be ba elwa le Baamaleke?
16 Tšhireletšo e lerato yeo Jehofa a kilego a e bontšha e bonagetše gabotse ka morago ga gore a hlakodiše Baisiraele bokgobeng bja Egipita gomme ka mohlolo a ba šireletša ge ba be ba tshela Lewatle le Lehwibidu ka 1513 B.C.E. Ka morago ga gore setšhaba se phatše lešokeng se lebile Thabeng ya Sinai, se ile sa fihla Rafidima.
17 Ka baka la boporofeta bjo Modimo a bo boletšego go Genesi 3:15, Sathane a ka ba a be a tsoma go diriša sebaka se sengwe le se sengwe go hlasela Baisiraele ba bao ba bego ba bonagala ba sa šireletšega. O ile a dira seo a diriša Baamaleke bao e bego e le manaba a batho ba Modimo. (Num. 24:20) Nagana ka seo Jehofa a ilego a se fihlelela a diriša banna ba bane bao ba botegago e lego Joshua, Moshe, Arone le Huru. Ge Joshua a dutše a elwa le Baamaleke, Moshe, Arone le Huru ba be ba eme mmotong wa kgauswi le moo. Ge Moshe a be a emišeditše diatla tša gagwe godimo, Baisiraele ba be ba fenya. Eupša ge diatla tša gagwe di be di thoma go lapa, Arone le Huru ba ile ba di thekga. Ka gona ka thušo ya Jehofa le tšhireletšo ya gagwe, “Joshua [o ile] a fenya Amaleke le setšhaba sa gagwe.” (Ek. 17:8-13) Moshe o ile a aga aletare gomme a e reela leina a re ke “Jehofa-nisi,” yeo e bolelago gore “Jehofa ke Seka sa ka [Kota ya ka].”—Bala Ekisodo 17:14, 15; mongwalo wa ka tlase.
GO ŠIRELETŠWA DITLHASELONG TŠA SATHANE
18, 19. Ke tšhireletšo efe yeo Modimo a e neago bahlanka ba gagwe mehleng yeno?
18 Jehofa o šireletša bao ba mo ratago le go mo kwa. Go swana le Baisiraele kua Rafidima, re tšhabela go Modimo gore a re šireletše ge manaba a rena a re hlasela. Ke gantši Jehofa a re šireletša re le sehlopha, e bile o re šireletša ditlhaselong tša Diabolo. Nagana ka makga a mantši ao ka ona Modimo a šireleditšego bana babo rena bao ba bego ba kgomarela boemagare bja bona bja Bokriste. Ka mohlala, o ile a dira seo mehleng ya Manazi kua Jeremane le dinageng tše dingwe ka bo-1930 le mathomong a bo-1940. Go bala le go naganišiša ka diphihlelo le dipego tše di lego ka go Yearbook tša mabapi le kamoo Modimo a ilego a šireletša batho ba gagwe dinakong tša tlaišo, go tla dira gore re mmote le go feta e le Setšhabelo sa rena.—Ps. 91:2.
19 Jehofa e bile o re šireletša ka go re nea dikgopotšo tše lerato a diriša mokgatlo wa gagwe le dikgatišo tša rena. Ela hloko kamoo se se re hotšego ka gona morago bjale. Ge lefase le le nwelela le go feta boitshwarong bjo bo gobogilego le go bogela diswantšho tše di kgothaletšago bootswa, Jehofa o re nea dikgopotšo kapejana le go re thuša go lemoga dikotsi tša boitshwaro. Ka mohlala, o re nea keletšo e lerato bjalo ka tate ya gore re pheme bagwera ba babe ka go se diriše gampe mekero ya dipoledišano Inthaneteng. *—1 Bakor. 15:33.
20. Re hwetša tšhireletšego efe le tlhahlo ka phuthegong ya Bokriste?
20 Re ka bontšha bjang gore ruri re ‘rutwa ke Jehofa’? Re ka bontšha seo ka go kwa melao ya gagwe ka mo go feletšego. (Jes. 54:13) Ka diphuthegong tša gabo rena tše di šireletšegilego, re hwetša tlhahlo le tšhireletšego yeo re e hlokago, ka gobane ke gona moo banna ba ba botegago bao ba hlankelago e le bagolo ba re neago thušo ya Mangwalo le keletšo. (Bagal. 6:1) Ke ka “dimpho [tše] tšeo e lego banna” moo re hwetšago tlhokomelo e kgolo ya Jehofa. (Baef. 4:7, 8) Re swanetše go arabela bjang? Ge re ikokobeletša bona ka go rata le go ba kwa, Modimo o tla re šegofatša.—Baheb. 13:17.
21. (a) Re swanetše go ikemišetša go dira’ng? (b) Ke’ng seo se tlago go ahlaahlwa sehlogong se se latelago?
21 Anke re ikemišetšeng go hlahlwa ke moya o mokgethwa gomme re dumelele Tatago rena wa legodimong gore a re hlahle. Le gona re swanetše go naganišiša ka tsela yeo Morwa wa gagwe e lego Jesu Kriste a bego a phela ka yona, yena yoo re katanelago go latela mohlala wa gagwe o sa bapišwego le selo. Ka ge Jesu a ile a kwa go fihla lehung, o ile a newa moputso o mogolo kudu. (Bafil. 2:5-11) Le rena re tla šegofatšwa kudu ge e ba re ka bota Jehofa ka dipelo tša rena ka moka. (Die. 3:5, 6) Ka gona, anke ka mehla re ithekgeng ka Jehofa e le Mohlokomedi wa rena le Mošireletši wa rena yo a sa bapišwego le selo. Ruri ke tokelo e kgolo le e thabišago gore re bahlanka ba gagwe! Re tla mo rata kudu ge re dutše re nagana ka seka sa boraro sa Tatago rena seo se bontšhago gore o a re hlokomela—bogwera bja gagwe. Sehlogo se se latelago se tla ahlaahla kamoo Jehofa e lego Mogwera wa rena yo mogolo.
^ ser. 19 O ka hwetša mehlala ya dikgopotšo tše bjalo sehlogong se se rego “Inthanete—Go Diriša ka Bohlale Sedirišwa se sa Lefase ka Bophara” ka go Morokami wa August 15, 2011, matlakala 3-5, le go se se rego “Phakgamelang Melaba ya Diabolo!” gotee le go se se rego “Lwantšhang Melaba ya Sathane Gomme le e Pheme!” ka go Morokami wa August 15, 2012, matlakala 20-29.